Summary: Lue tästä päivän puheenaiheet lyhyesti. Voit säätää Uutisvahdissa Herätys-ilmoituksia asetuksista.

Supo tekee paljon turvallisuusselvityksiä rekrytointitilanteita varten
 Ulosotto, rattijuopumus, huumeiden käyttö tai pahoinpitely voivat vaikuttaa työpaikan saantiin.  Supo tekee vuosittain  kymmeniä tuhansia turvallisuusselvityksiä rekrytointiprosesseja varten. Supon ylitarkastajan  Pekka Ahon  mukaan kertaluonteinen rikos, joka on tehty joko vuosia sitten tai alaikäisenä, voidaan joissakin tapauksissa jättää ilmoittamatta työnantajalle.
 Katri Kulmuni Ylen haastattelussa: Puoluetta ei johda tällä hetkellä kukaan
 Katri Kulmunin mukaan keskusta on nyt vaikeassa tilanteessa. Laura Hyyti / Yle
 Yle julkaisee henkilökuvat keskustan johtoon pyrkivistä poliitikoista. Tänä viikonloppuna on vuorossa elinkeinoministeri, toisen kauden kansanedustaja  Katri Kulmuni .  Hänen mukaansa keskusta  on nyt vaikeassa tilanteessa, sillä puoluetta ei johda kukaan. Keskustaa on vaivannut pitkään puhumattomuuden kulttuuri, hän sanoo.
 Saksa heräsi uuteen todellisuuteen poliitikkomurhan jälkeen
 Anne Helm on yksi saksalaispoliitikoista, jotka olivat äärioikeistolaiseksi paljastuneen Saksan puolustusvoimien luutnantin tappolistalla. Uwe Tautenhahn
 Saksa järkyttyi, kun Kasselin kaupungissa vaikuttanut paikallispoliitikko  Walter Lübcke  tapettiin kesäkuun alussa kotinsa terassille. Murhasta epäillään paikallista miestä, joka on ollut tunnettu hahmo äärioikeistopiireissä.  Ylen tapaamat saksalaispoliitikot kertovat  ehtineensä jo tottua vihapostiin ja solvauksiin, mutta nyt väkivallan uhka on heidän mukaansa todellinen.
 Rantarakentaminen kuumentaa tunteita tuhansien järvien Suomessa
 Nokian valtuusto päätti vuonna 2014, että Viinikanniemestä tulee asuinalue, mutta asemakaavan laadinta on venähtänyt. Matias Väänänen / Yle
 Pirkanmaalla naapurikunnat kulkevat rantojen käytössä vastakkaisiin suuntiin.  Nokialla kiistellään siitä,  pitäisikö hyvällä paikalla sijaitseva leirintäalue myydä omarantaisina tontteina eniten tarjoaville. Pirkkala taas lunasti pitkän riidan päätteeksi isolla rahalla rantapihoja yleiseksi puistoksi. Kysyimme asiantuntijoilta, kumpi on nykypäivää.
 Lauantaina paistatellaan auringossa
 Lauantain sääkartta on aurinkoinen. Ilmatieteen laitos
 Sää jatkuu lauantaina varsin aurinkoisena ja lämpimänä. Idässä ja pohjoisessa voi tulla yksittäisiä sadekuuroja. Lauantai-iltana tai viimeistään sunnuntaiyönä lännestä alkaa kuitenkin levitä Suomeen sateita. Lue lisää säästä  Ylen sääsivuilta .

Herätys: Pilaako nuoruuden hairahdus uran, Katri Kulmunin mukaan keskustaa ei johda kukaan, lauantaina paistatellaan auringossa


Summary: Räjähdys tapahtui Nørrebron kaupunginosassa.

Kööpenhaminassa tapahtui lauantaina räjähdys siirrettävän poliisipisteen ulkopuolella Nørrebron kaupunginosassa.
 Kukaan ei loukkaantunut räjähdyksessä. Ekstra Bladet -lehden mukaan poliisi etsii miestä, joka juoksi pois räjähdyspaikalta.
 Kyseessä oli jo toinen räjähdys Tanskan pääkaupungissa muutaman päivän sisällä.
 Tiistaina yksi ihminen loukkaantui räjähdyksessä, joka tapahtui Tanskan veroviraston toimipisteen ulkopuolella Kööpenhaminassa. Poliisin mukaan tiistain räjähdys oli harkittu hyökkäys.
 Tanskan poliisi sanoi lauantaina uutistoimisto Reutersille, että toistaiseksi on liian varhaista arvioida, onko räjähdyksillä jokin yhteys.

Poliisipisteen ulkopuolella räjähti Tanskassa – jo toinen räjähdys tällä viikolla Kööpenhaminassa


Summary: Tampereen yliopistossa kehitetty säteilyskanneri voi auttaa esimerkiksi ydinonnettomuuksissa.

Ydinfyysikko ja kvanttimekaniikan kehittäjä  Werner Heisenberg  (1901–1976) tutkimusryhmineen kehitti natsi-Saksalle ydinreaktiojärjestelmää 1940-luvulla.
 Ydinohjelman keskiössä oli 664 uraanikuutiota, joiden avulla natsi-Saksa yritti saada itselleen toimivan ydinreaktorin.
 Suurin osa kuutioista on edelleen kadoksissa. Tällä viikolla yksi uraanikuutioista matkasi suojattuna saksalaisesta säteilyturvakeskuksesta (Federal Office For Radiation Protection) Tampereelle.
 – Onhan tämä merkittävä hetki kuution kantaman historian ansiosta. Kun on kymmeniä vuosia lukenut oppikirjoista Heisenbergin oppeja ja nyt saa käsiinsä tällaisen hänen tiiminsä tekemän kuution, niin onhan se aika jännittävää, Tampereen yliopiston Tekniikan ja luonnontieteiden tiedekunnan professori  Juha Toivonen  toteaa.
 Heisenbergin kuutio on tehty luonnonuraanista. Vaikka se on vain viisi senttiä leveä, se painaa yli kaksi kiloa. Jarkko Vuolle / Yle
 Musta uraanikuutio painaa yli kaksi kiloa, mutta kokoa sillä on vain viisi kertaa viisi senttiä. Se mahtuisi kämmenelle, jos niin olisi turvallista tehdä.
 Koska kuution sisältö on luonnonuraania, sen säteily on heikkoa. Siksi se onkin oivallinen tutkimuskohde Toivosen ryhmälle. Toivosen johtaman työryhmän Tampereella kehittämä laite pystyy havaitsemaan pienenkin säteilymäärän ja nyt sen teho saatiin testiin kuution avulla.
 – Kuutio sopi meille hyvin, koska luonnonuraani on pieniaktiivinen ja pystyimme testaamaan, pystymmekö näkemään niin pienet aktiivisuudet. Kyllä pystyimme, Toivonen kertoo.
 Mullistavan alfaskannerista tekee se, että laite pystyy kaukaakin paljastamaan, mistä säteily tulee ja tekemään säteilyn nähtäväksi UV-valon avulla.
 Radioaktiivisen aineen jäljittämiseen se on todella hyvä työkalu.  Juha Toivonen
 Aikaisemmin säteilyn paljastavat laitteet on pitänyt viedä lähelle säteilyä, eivätkä ne ole osanneet näyttää säteilyä tai sen lähdettä, vaan vain mitata, että säteilyä on.
 Vakavan ydinonnettomuuden sattuessa alfasäteilyä mittaava laite siis voisi näyttää tarkasti säteilyn alkulähteet ja niin, ettei ihmiselle koituisi vaaraa.
 Laite voi tulevaisuudessa olla hyödyksi myös pienemmissä turvallisuustilanteissa ja rikosten selvityksessä.
 – Jos joku on luvatta käsitellyt vaarallisia aineita, laitteella voi selvittää, minne aineen jäämiä on jäänyt. Radioaktiivisen aineen jäljittämiseen se on todella hyvä työkalu.
 Monikäyttöinen laite
 Laitteen viemistä onnettomuuspaikalle harkittiin esimerkiksi Fukushiman onnettomuuden yhteydessä.
 Toisena käytännön esimerkkinä laitteen käytettävyysmahdollisuuksista professori Toivonen mainitsee venäläisagentin salamurhan selvitystyön.
 Venäjän turvallisuuspalvelun entinen työntekijä, Britanniaan loikannut  Aleksandr Litvinenko  murhattiin Lontoossa marraskuussa 2006.
 Brittiläisten murhatutkijoiden mukaan Litvinenkon teekuppiin oli laitettu erittäin myrkyllistä, radioaktiivista poloniumia. Litvinenko kuoli kolme viikkoa myöhemmin.
 Koska polonium lähettää alfasäteilyä, se paljastuu alfaskannerissa.
 Lontoossa murhaajat levittivät poloniumia vahingossa ympärilleen pitkin hotellia käsitellessään ainetta. Tampereella kehitetyn alfaskannerin avulla olisi siis voitu tutkia heti, mitkä alueista olivat radioaktiivisen aineen saastuttamia.
 Murhan jälkeen niin Iso-Britannia kuin Ranskakin koetti kehittää laitetta, jolla alfasäteilyä voisi helpommin tutkia ja todentaa. Nyt suomalaistutkijat ovat saaneet skannerin kaikkein pisimmälle.
 –Työ on todella loppusuoralla, Toivonen toteaa.

Natsi-Saksan harvinainen uraanikuutio saapui Suomeen tutkittavaksi – Tampereella kehitetty säteilytutkimuksen mullistava laite muuttaa radioaktiivisen säteilyn näkyväksi


Summary: Keittiöön ja sen varusteisiin saa upotettua rahaa niin paljon kuin lompakko sietää.

Keittiöstä on tullut kodin huone, johon satsataan entistä enemmän. Arjen tärkeimmästä huoneesta on tullut jossain tapauksissa jopa uusi statussymboli.
 – Joskus estetiikka menee käytännöllisyyden edelle ja silloin asiakasta joutuu toppuuttelemaan, että tämä ei nyt toimi vaikka näyttääkin hyvältä, naurahtaa Puustellikauppias, keittiösuunnittelija  Marko Levänen .
 Kouvolan asuntomessuilla keittiöitä arvioiva Työtehoseura on kiinnittänyt huomiota esimerkiksi vetimettömiin kaappeihin. Sileät, vetimettömät ovet ovat olleet viime vuosina suosiossa, koska niitä on pidetty tyylikkäinä.
 – Monissa ovimalleissa sormiura on niin matala, että esimerkiksi integroidun astianpesukoneen ja kylmälaitteiden avaaminen voi olla vaikeaa, sanoo Työtehoseuran tutkija  Tarja Marjomaa .
 Estetiikan lisäksi myös käytännöllisyys koetaan tärkeäksi. Hyvin suunniteltu keittiö säästää turhia askelia, mutta on myös käyttäjilleen turvallinen. Laskutilaa, kodinkoneiden sijoittelua ja etäisyyksiä pitäisi miettiä tarkkaan.
 Kierrätys tuo nykyään omat haasteensa säilytykseen. Suunnitteluvaiheessa selvitetään, miten paljon taloudessa kierrätetään ja millainen säilytystarve on. Keittiösuunnittelija Marko Leväsen mukaan kierrätysinto vaihtelee hyvin paljon.
 – Jotkut tarvitsevat yhden astian, johon laitetaan kaikki ja toinen haluaa pattereillekin oman säilytyksensä.
 Uudet trendit ja viimeisin tekniikka kiehtovat etenkin nuoria. He saattavat käyttää keittiöönsä kymmeniätuhansia euroja rahaa, vaikka niille ei lopulta olisi juurikaan käyttöä.
 – Nuoret saattavat panostaa paljonkin keittiön ulkonäköön ja koneisiin, vaikka myöntävätkin, etteivät ole varsinaisesti kovin ahkeria ruoanlaittajia, naurahtaa Noblessa keittiöitä myyvä ja suunnitteleva  Tytti Lintula.
 Kokosimme alle tämän hetken kuumimmat keittiötrendit.
 Keittiöasiantuntija uskoo, että mustan lisäksi myös muut värit kasvattavat suosiotaan tulevaisuudessa. Puustelli
 1. Musta on uusi valkoinen
 Keittiötrendit rantautuvat meille Euroopasta. Milanossa järjestetään alan suurimmat messut, jotka toimivat suunnannäyttäjinä myös suomalaisten keittiöiden valmistajille. Viime vuosina on suosittu paljon valkoista keittiötä.
 – Jo pari vuotta sitten Milanon messuilla oli havaittavissa muiden värien uusi tuleminen keittiökalusteisiin. Nyt ne ovat täällä, toteaa Marko Levänen.
 Värityksestä löytyy nyt muun muassa mattamustaa ja harmaata. Messukeittiöissä tietysti on pyritty tuomaan esille uutta ja vähän erilaista.
 – Valkoinen keittiö pitää kuitenkin pintansa edelleen noin puolessa suomalaisten tekemissä remonteissa ja uudisrakennuksissa, arvelee Levänen.
 Samoilla linjoilla on Helsingissä keittiöitä myyvä ja suunnitteleva Tytti Lintula.
 – Musta on tullut valkoisen rinnalle, mutta valkoinen pitää yhä pintansa. Osa valkoisesta keittiöstä haaveilevista valitseekin loppujen lopuksi vaaleanharmaan.
 Aamiaiskaapissa kahvinkeittimen ja leivänpaahtimen voi piilottaa oven taakse. Kirsi Lönnbald / Yle
 2. Aamiaiskaappi
 Yksi uusien talojen keittiötrendeistä on aamiaiskaappi. Se on suljettava kaappi, jossa on paikka muun muassa kahvinkeittimelle, leivänpaahtimelle ja vaikkapa mikroaaltouunille. Ideana on piilottaa arjen pienkoneet ovien taakse avokeittiössä.
 – Aamiaiskaappeja halutaan paljon, mutta kaappi vaatii tilaa noin metrin verran ja usein esimerkiksi saneerauskohteissa, eli 1960-, 70- ja 80 -lukujen keittiöissä sitä seinätilaa ei ole, toteaa Levänen.
 Tytti Lintula suosittelee asiakkailleen nykyään esimerkiksi rulo-ovista kaappia, johon pienkoneet saa kätevästi piiloon. Lintulan mukaan aamiaiskaapit on ohimenevä ilmiö.
 3. Tasoissa dektonia, laminaattia, kvartsia – ja terästä
 Maailmalla ja sisustusohjelmissa suosittu marmori ei ole noussut suosioon tasomateriaalina suomalaisessa keittiössä. Kouvolan asuntomessukohteissa on esillä useita erilaisia keittiötasoja.
 Kiiltävä valkoinen taso osoittautuu helppohoitoiseksi dektoniksi.
 – Dekton on kovempaa kuin kvartsi. Kova ja tarttumaton pinta ja kestää kuumuutta jopa tuhat astetta, tosin se on myös yksi kalleimmista materiaaleista, toteaa Levänen.
 Laminaatti on yhä suosituin materiaali keittiön tasoihin, mutta myös kvartsia ja dektonia myydään paljon. Dekton on materiaalina kovempi kuin kvartsi. Kirsi Lönnblad / Yle
 Leväsen kokemuksen mukaan noin 80 prosenttia asiakkaista valitsee edelleen laminaattitason sen helppohoitoisuuden ja hinnan vuoksi. Tytti Lintula kertoo myyvänsä paljon kvartsia eli kivitasoja, mutta myös ohutta laminaattia.
 Puutason ostajan on varauduttava huoltamaan tasojaan puolen vuoden välein. Terästasot ovat yleistymässä.
 Terästasoja on totuttu näkemään ainoastaan tiskipöydän materiaalina, mutta nyt niitä käytetään myös saarekkeissa ja välitiloissa. Terästasoissa näkyvät käyttö ja naarmut, mutta ne patinoituvat ajan myötä kauniiksi.
 – Uutuutena ovat laserkuvioidut terästasot, jossa kuviointi hieman häivyttää käytön jälkiä, kertoo Levänen.
 Saarekkeet ovat avoimissa keittiötiloissa edelleen suosittuja. Ne tuovat lisää laskutilaa, mutta myös paikan vaikkapa lasten läksyjen lukuun, välipalan syömiseen tai vieraiden kanssa seurusteluun.
 – Moni haluaa saarekkeen etenkin uudisrakennuksiin. Saneerauskohteisiin se ei aina onnistu tilanpuutteen vuoksi.
 4. Musta tiskiallas ja hana
 Keittiön altaat ja hanat ovat kokeneet myös muutoksia niin värityksen, kuin muotokielenkin suhteen. Nykyään haetaan suurempia altaita ja teräksen lisäksi on muitakin materiaalivaihtoehtoja.
 Asuntomessukohde Dekolakussa on komposiitti- eli silgraniittiallas. Vaikka värivahtoehtoja on runsaasti, yksi nousee ylitse muiden.
 – Yksi musta iso allas on se yleisin toive nykyään, sanovat sekä Levänen että Lintula.
 On myös heitä, jotka haluavat ehdottomasti kaksi allasta, mutta ne runsas kymmenen vuotta sitten yleistyneet puolentoista altaan kokonaisuudet ovat häviämässä kokonaan.
 Hanojen väritys kulkee käsikädessä altaiden kanssa – mustan altaan kaveriksi valitaan yleensä musta hana. Tavallisen kromin lisäksi rohkeammille sisustajille on tarjolla vaikkapa pronssin, tai kuparin värisiä hanoja.
 Laattojen koko on kasvanut keittiön välitiloissa. Tiililaattaa käytetään paljon. Puustelli
 5. Välitilaan isoa tiililaattaa ja lasia
 Välitiloissa laattojen koko on suurentunut. Motiivina on tietysti minimoida saumojen pinta-ala. Yleistymässä on koko välitilan peittävä levy, joka on tarvittaessa helppo vaihtaa.
 Välitilan voi myös tapetoida ja laittaa lasin päälle. Kouvolan messukohteissa on käytetty muun muassa terästä ja tiililaattaa.
 – Raakalautaakin on käytetty lasin alla välitilassa. Olen myös nähnyt omasta valokuvasta printatun mökkimaisemakuvan. Vaihtoehtoja on valtavasti, mutta tärkeä on materiaalin suojaus, että se on helppo puhdistaa, muistuttaa Levänen.
 Nykyään välitilassa käytetään usein myös samaa materiaalia, kuin keittiötasoissa.
 – Yksi tapa on ikään kuin jatkaa keittiötasoa välitilaan noin 25 cm ja maalata loput. Laatoitettu välitila on myös edelleen suosittu vaihtoehto, sillä laattavaihtoehtoja on runsaasti, sanoo Tytti Lintula.
 Uusi keittiö noin 20 vuoden välein
 Suomalainen kuluttaja uusii keittiönsä keskimäärin 20–25 vuoden välein. Nyt vaihdetaan siis 1990-luvulla tehtyjä keittiöitä.
 – Halutaan avaraa tilaa, jossa eletään ja seurustellaan. Ja kun tila on avoin olohuoneeseen, niin halutaan näyttää, että siellä on kaikki viimeisen päälle, sanoo Marko Levänen.
 Tulevia keittiötrendejä on hankala ennakoida.
 – Tekniikka tietysti kehittyy ja se tulee näkymään myös keittiöissä. Todennäköisesti keittotasoon integroidut tasotuulettimet tulevat yleistymään, kuivauskaapit poistuvat. Luulen myös, että väritys on muuttumassa rohkeammaksi ja värimallistot uusiutuvat nopeammassa tahdissa.

Kokosimme 5 kuuminta keittiötrendiä – kaikki eivät ole kovin järkeviä


Summary: Jani Santala menetti kaksi ystäväänsä sukellusturmassa 2014. Hän haluaa hälventää ikäviä muistoja järjestämällä hääjuhlan samassa paikassa.

Henkilökohtaiset juhlat ja elämäntapahtumat

Tänään lauantaina tehdään Norjassa häähistoriaa. Suomalainen  Jani Santala  ja norjalainen  Ina Trælnes  sanovat toisilleen "tahdon" ilmataskussa, jonne hääpari ja vieraat sukeltavat.
 Kyseinen ilmatasku on vedenalaisessa luolastossa, joka sijaitsee Pluran maakunnassa Pohjois-Norjassa. Miksi ihmeessä pariskunta päätyi näin erikoiseen hääpaikkaan?
 – Me molemmat harrastamme luolasukellusta, ja tämä paikka on tulevan vaimoni suvun tilan takapihalla. He ovat asuneet tällä tilalla kuuden sukupolven ajan. Paikka tuntui luontevalta, Santala kertoo puhelimitse.
 Hääpaikan tuntumassa on viimeksi kuluneiden viikkojen ajan tehty pitkiä päiviä, jotta kaikki saadaan kuntoon lauantaina kello 16.30 Norjan aikaa alkavaan seremoniaan.
 – Stressitaso on kyllä aika kova. Häiden jälkeen menee ehkä viikko nukkuessa, Santala naurahtaa.
 Samalla hän toteaa jo miettivänsä, voisiko ilmataskussa pitää ensi vuonna vaikka musiikkiesityksen.
 Mistä rakkaus alkoi
 Hausjärveltä kotoisin oleva Jani Santala kävi Trælnesin tilalla kymmenen vuoden ajan sulkeltamassa. Kolme vuotta sitten rakkaus leimahti.
 Idea hääpaikasta tuli Santalalle muutama vuosi sitten. Hänen ystävänsä, parin lauantaina vihkivä  Ben Reymenants  oli toteuttanut hääprojektin thaimaalaisessa luolassa.
 Santalan mielestä idea oli hauska. Hän päätti, että jos hän naimisiin joskus vielä menee, häät liittyvät sukellukseen.
 Tulevaa vaimoa piti hieman taivutella, mutta aika pian tämä lähti projektiin mukaan. Ideaa on hiottu viimeiset puolitoista vuotta.
 Eksoottisen hääpaikan tapahtumat striimataan kaikkien nähtäville Youtubeen. Lisäksi häillä yritetään päästä Guinnessin ennätysten kirjaan.
 Santalan ja Trælnesin erikoisista häistä ovat kirjoittaneet myös muun muassa  Satakunnan Kansa  ja  MTV3 .
 Laakso ja tila, jossa Ina Trælnes ja Jani Santala tapasivat. Veden täyttämä luolasto on kuvassa oikealla.  Ina Trælnes
 Ikäviä muistoja
 Ranan kunnassa sijaitseva Jordbrugrottan on Norjan suurin veden täyttämä luolasto ja Pohjois-Euroopan syvin luola. Pituutta on yli 2 kilometriä ja syvyyttä enimmillään 130 metriä.
 Hääpaikkana oleva luolasto on sama, jossa kaksi suomalaista sukeltajaa  kuoli helmikuussa 2014 .
 Jani Santala tunsi molemmat menehtyneet. Hän oli mukana maaliskuussa  2014 järjestetyssä operaatiossa , jossa ruumiit nostettiin yli 100 metrin syvyydestä.
 Ikävät muistot eivät ole saaneet Santalaa kammoksumaan luolastoa. Hän kertoo onnettomuuden jälkeen sukeltaneensa siellä satoja kertoja.
 – Yksi osa tätä tapahtumaa on yritys pyyhkiä ihmisten mielistä ikävää muistoa. Haluaisimme saada palautettua luolaston maineen hyvänä ja turvallisena sukelluspaikkana. Täällä on sukellettu 1960-luvulta lähtien.
 Hän arvelee, että hänen menehtyneet ystävänsä olisivat tyytyväisiä, että luolaston negatiivista mainetta yritetään parantaa.
 Guinnessin ennätys
 Hääseremoniaa varten vieraiden on sukellettava ilmataskuun 450 metriä, enimmillään 32 metrin syvyydessä. Jani Santalan mukaan sukelluskäytävän leveimmissä kohdissa kaksi rekka-autoa mahtuisi kulkemaan rinnakkain.
 – Siinä on hieno marmoriseinä, johon vesi on vuosituhansien aikana kaivertanut kuvioita. Siellä on kristallinkirkas vesi, vaakanäkyvyyttä on sellainen 70 metriä.
 Jordbrugrottan luolissa sukelletaan paljon, koska siellä on kirkasta vettä. Arkistokuva vuodelta 2014. NRK
 Ilmatasku on noin 300 metriä pitkä ja jopa 25 metriä korkea. Vieraita ilmataskuun on sukeltamassa 70. Kaikki ovat kokeneita sukeltajia. Häillä on tarkoitus päästä Guinnessin ennätysten kirjaan.
 Santalan mukaan heitä varten luotiin uusi kategoria: eniten osallistujia häissä, johon kaikkien on sukellettava ilmataskuun.
 – He ehtivät hylätä kolme meidän hakemustamme. Eivät oikein ymmärtäneet, mistä oli kysymys.
 Neljäs hakemus meni sitten läpi.
 Turvallisuus huomioon
 Vaikka häät eivät ole luolaston haastavimmassa kohdassa, sukelluksen turvallisuuteen on kiinnitetty paljon huomiota.
 Jani Santalan mukaan matkan varrelle on sijoitettu ylimääräisiä kaasupulloja. Sukeltajat ovat kokeneita luolasukeltajia: mukana on toistakymmentä sukellus- ja luolasukelluskouluttajaa. Ilmataskussa on lääkäri ensiapuvälineistön kanssa.
 – Pelastushelikopterin ja Norjan luolasukellus- ja kuivaluolailuorganisaatioiden kanssa on pidetty harjoitukset. Kaikki on pyritty ottamaan huomioon, Santala toteaa.
 Ilmataskuun on viety varoiksi happipulloja. Mikäli happipitoisuus luolassa laskee, pulloista voidaan päästää lisää happea ilmaan.
 – Luolaan sukelletaan tosi tiukan suunnitelman mukaan, tapahtuman striimauksesta ja tekniikasta vastaava  Kalle Nordling  kertoo.
 Luolaan sukelletaan ohjausnarua seuraten. Pinnalta annetaan lupa sukeltaa ja sukeltajat kuittaavat saapumisensa luolaan vedetyn puhelinyhteyden kautta.
 Striimaus porilaisin voimin
 Jani Santalan ja Ina Trælnesin häihin on tulossa kaikkiaan 200 vierasta. He, jotka eivät sukella, seuraavat tapahtumaa sukelluspaikan lähellä olevassa teltassa.
 Sulhanen Jani Santala joutui lapiohommiin ennen häitään ilmataskussa. Nettiyhteyksen rakentaminen vaati paljon aikaa ja vaivaa. Ina Trælnes
 Youtubeen striimattavan lähetyksen toteuttaa porilainen Äänirasia. Toimitusjohtaja Kalle Nordling on ollut tiiminsä kanssa rakentamassa tapahtumaa, tekniikkaa, yhteyksiä ja kameroita luolaan, sekä juhlatelttaan.
 Nordling kertoo, että he ovat tehneet häitä, kuvauksia ja striimejä, mutta eivät koskaan tällaista. Nordling harrastaa luolasukellusta, ja hänen kouluttajanaan oli Santala.
 – Hän soitti vuosi sitten, ja aluksi ajattelin, että onko tämä lainkaan totta.
 Nordling kertoo, että Ilmataskuun ja lammen rannalle on vedetty yhteyksiä varten valokuitua yhteensä 800 metriä. Sen lisäksi valaistukset, äänet ja teltta juhlijoille. Projektissa on ollut paljon töitä ja pitkiä päiviä, mutta Nordlingin mukaan on ollut hienoa olla mukana.
 Striimauksen suhteen ongelmana oli, että sukelluspaikka sijaitsee laaksossa, jossa ei ollut netti- tai kännykkäyhteyksiä. Nyt on, sillä paikallinen teleyhtiö rakensi linkkiaseman vuoren päälle. Häävalmistelijat puolestaan vetivät liki kaksi kilometriä sähköä ja valokaapelia linkkiasemalle.
 Jani Santalan mukaan pelkkä kaapelinveto vuorelle maksaa arviolta 300 000 kruunua (noin 30 000 euroa). Hän ei osaa arvioida, paljonko häät loppujen lopuksi tulevat maksamaan. Osa työstä tosin menee talkoohengessä.
 – Katsotaan sitten, mikä tulee hintalapuksi. Emme ole sitä kauheasti miettineet, Santala toteaa.

Norjassa vietetään illalla häät, joihin päästäkseen vieraat sukeltavat 450 metriä – Ina Trælnes ja Jani Santala vihitään turmaluolastossa


Summary: Autossa oli onnettomuushetkellä kuljettaja ja kaksi matkustajaa.

17-vuotias äänekoskelaismies kuoli Konnevedellä Keski-Suomessa sattuneessa ulosajossa perjantai-iltana, Sisä-Suomen poliisi kertoo. Mies oli matkustajana henkilöautossa, joka poliisin tietojen mukaan suistui hiekkatieltä ja törmäsi puuhun.
 Hätäkeskus sai hälytyksen Varjolantielle iltayhdeksän jälkeen. Poliisin ja pelastuslaitoksen saapuessa paikalle selvisi, että autossa oli onnettomuushetkellä kuljettaja ja kaksi matkustajaa.
 Ulosajossa kuollut mies oli istunut etupenkillä. Henkilöautoa kuljettanut 20-vuotias nuori mies sekä takapenkillä istunut nuori mies toimitettiin sairaalahoitoon.
 Poliisin alustavan tutkinnan mukaan henkilöauto on suistunut vasemmalle kaartuvassa mutkassa ulos tieltä ja törmännyt oikea kylki edellä suurehkoon puuhun.
 Asiaa tutkitaan törkeänä liikenneturvallisuuden vaarantamisena sekä kuolemantuottamuksena.
 Poliisi pyytää onnettomuudesta jotain tietäviä ottamaan yhteyttä numeroon 0295 448 012.

17-vuotias mies kuoli henkilöauton ulosajossa Konnevedellä perjantai-iltana


Summary: Putinin hallinto ei halua protestien laajenevan vuosien 2011–12 kaltaisiksi. Tänään osoitetaan mieltä jo kymmenissä kaupungeissa.

Moskovassa poliisi on käyttänyt poikkeuksellisen paljon voimaa taltuttaessaan viiime viikkojen mielenilmauksia.
 Poliisi on pamputtanut osin jopa sivullisia ja raahannut ihmisiä poliisiautoihin roikottamalla heitä käsistä ja jaloista. Opposition kärkihahmoja on otettu kiinni ja vangittu.
 Heinäkuun puolivälissä alkaneissa mielenilmauksissa on vaadittu viranomaisia sallimaan opposition ehdokkaiden osallistuminen Moskovan kaupunginvaltuuston vaaleihin syyskuussa.
 Vaaliviranomaiset hylkäsivät heinäkuussa  lähes 60 riippumattoman ehdokkaan keräämät kannattajakortit. Oppositio arvosteli viranomaisia siitä, että hylkäämiset olivat mielivaltaisia.
 Viikon takainen mielenosoitus ei saanut viranomaisten lupaa, mutta tänä lauantaina mieltä osoitetaan Moskovassa laillisesti. Oppositio on kutsunut koolle mielenilmauksia kymmenissä muissakin kaupungeissa.
 Mellakkapoliisit raahasivat mielenosoittajaa Puškinskajan aukiolla 3. elokuuta. Alexander Nemenov / AFP
 Protestoijat itse kutsuivat viikko sitten keskustaa kiertävällä bulevardikehällä järjestettyä tilaisuutta "kuljeskeluksi". Varsinaisesta mielenosoituksesta tilaisuus erosi myös siten, etteivät osallistujat huutaneet iskulauseita tai heilutelleet mielenosoituskylttejä.
 Korostetun rauhallisesti käyttäytyneitä mielenosoittajia oli vastassa paljon mellakkavarusteisia poliiseja, OMON-erikoisjoukkoja ja Venäjän kansalliskaartia.
 Viranomaiset ja valtion hallitsema media ovat perustelleet järeitä turvatoimia vetoamalla mielenosoittajien järjestäytyneisyyteen ja heidän aiheuttamaansa turvallisuusuhkaan.  Venäjän vallanpitäjiä arvostelevassa lehdistössä  toimia on pidetty reilusti ylimitoitettuina.
 Pahvimukin heittäjää uhkaa vuosien vankeus
 Viikon takaiseen mielenilmaisuun ei osallistunut Venäjän opposition kärkinimiä, kuten vankeustuomiota kärsivä  Aleksei Navalnyi . Hänen liittolaisensa  Ljubov Sobol  otettiin kiinni taksista jo ennen tapahtuman alkua. Valtaosa protestoijista oli nuoria ihmisiä, jotka tulivat paikalle, vaikka tiesivätkin mielenilmauksiin osallistumisen riskit.
 – Kun hallinto käyttää kovia keinoja kansalaisia ja oppositiota kohtaan luvattomissa mielenosoituksissa, niin silloin pitää tulla paikalle vielä isompana joukkona, totesi protestiin osallistunut 16-vuotias  Albert Lysyi  Ylelle.
 16-vuotiaat moskovalaisnuoret tulivat osoittamaan mieltään 3. elokuuta riskeistä huolimatta. Vasemmalla Albert Lysyi, toinen vasemmalta Artjom ja oikealla Arseni Naidjonov. Erkka Mikkonen / Yle
 Seurauksilta mielenosoittajat eivät ole välttyneet.  Syyttäjä uhkaa lapsen huostaanotolla  pariskuntaa, joka toi yksivuotiaansa mielenosoitukseen 27. heinäkuuta. Mellakkapoliiseja kohti pahvimukin heittänyttä  Sergei Abanitševia   uhkaa vuosien vankeustuomio  joukkomellakoinnista, samoin kuin  poliisin suojavisiiriä tökännyttä   Kirill Žukovia  (video alla).
 Turvallisuusjoukkojen kovia otteita ei ole alettu tutkia.
 Venäjän hallintoa myötäilevät tiedotusvälineet ovat lisäksi syyttäneet ulkovaltoja mielenilmausten lietsomisesta ja Venäjän sisäisiin asioihin sekaantumisesta. Venäjän ulkoministeriön virallinen edustaja  Marija Zaharova   väitti valtiontelevisiossa , että Yhdysvallat on värvännyt ihmisiä mielenosoituksiin julkaisemalla  suurlähetystönsä sivuilla  järjestäjien kartan marssireitistä.
 Kesätauolla oleva Venäjän  duuma suunnittelee ylimääräistä istuntoa  keskustellakseen ulkovaltojen sekaantumisesta maan vaaleihin.
 Hallinnon hermostuneisuus selittää kovia otteita
 Ulkopoliittisen instituutin vieraileva tutkija  Veera Laine  näkee, että viranomaisten reagointi mielenosoituksiin on muuttunut päättäväisemmäksi muihin viimeaikaisiin protesteihin verrattuna. Esimerkiksi  viime keväänä Venäjällä oli nettisensuurin vastaisia mielenosoituksia .
 – Hallinto tuntuu hermostuneen tähän liikehdintään. Otteet ovat olleet kovat, Laine toteaa.
 Kiristyvillä otteilla on juurensa vuosien 2011–12 laajassa mielenosoitusaallossa. Tuolloin kymmenet tuhannet venäläiset vastustivat ensin parlamenttivaalien vilppiä ja puoli vuotta myöhemmin presidentti  Vladimir Putinin  uudelleenvalintaa.
 EU-maista esimerkiksi Ranska ja Saksa ovat arvostelleet poliisin kovaa voimankäyttöä Moskovan protesteissa. Alexander Nemenov / AFP
 Putin oli juuri valittu kolmannelle presidenttikaudelleen sen jälkeen, kun hänen läheinen liittolaisensa  Dmitri Medvedev  oli ollut Venäjän johdossa yhden kauden.
 – Tuo aika on hyvässä muistissa Venäjän hallinnossa. Silloin he säikähtivät, mitä tästä voi odottaa, koska Putinin eroa vaadittiin suoraan, Laine arvioi.
 Mielenosoitusaallon jälkeen duuma sääti lakeja, joilla rajoitettiin kokoontumisvapautta ja poliittisia mielenilmauksia. Mielenosoituksista pitää nykyään esimerkiksi tehdä ennakkoilmoitus tiukkojen aikarajojen puitteissa.
 Korruptio ja heikot talousnäkymät turhauttavat
 Kaksi vuotta sitten Moskovan kaduilla nähtiin jälleen opposition mielenosoituksia, ja kunnallisvaaleissa moskovalaiset valitsivat noin 200 opposition ehdokasta kaupunginosaneuvostoihin.  Carnegie-tutkimuskeskuksen analyysin  mukaan opposition yllättävä nousu ärsytti Kremliä.
 Veera Laineen mukaan venäläisviranomaisten jyrkkää vastausta tämän kesän protesteihin selittääkin paitsi pelko mielenosoitusten laajenemisesta, myös opposition mahdollisuus saada lisää poliittista jalansijaa syyskuun paikallisvaaleissa.
 Mielenilmausten suosio voi kertoa muistakin kansan keskuudessa kytevistä toiveista kuin demokratian parantamisen tarpeesta.
 Poliisi otti kiinni naisia 3. elokuuta mielenosoituksen yhteydessä Moskovassa. Alexander Nemenov / AFP
 Tavallisilla venäläisillä on paljon tyytymättömyyden aiheita, joista merkittävimpiä ovat heikot taloudelliset näkymät ja korruptio. Myös viime vuoden eläkeuudistus ja paikalliset jätehuollon ongelmat ovat aiheuttaneet turhautumista.
 – Esimerkiksi korruptio on ollut sellainen asia, jossa hallinto ei ole osannut vastata ihmisten kritiikkiin, Laine sanoo.
 Venäjällä ei ole juuri olemassa keinoja tuoda yhteiskunnallisia ongelmia käsiteltäväksi poliittisen järjestelmän ulkopuolelta.
 Vaalivilppi on yleistä. Vain Putinia tukevilla ehdokkailla on realistiset mahdollisuudet päästä läpi ja muodostaa enemmistö duumaan eli Venäjän parlamentin alahuoneeseen.
 Kaiken kaikkiaan Kremlin politiikalle vaihtoehtoja tarjoavien uudistusmielisten on erittäin vaikeaa päästä uskottavasti esille valtion kontrolloimassa televisiossa.
 Hallinnolla vähän vastauksia
 Kun kesälomakausi Venäjällä päättyy ja 8. syyskuuta pidettävät paikallisvaalit lähenevät, mielenosoitukset saattavat laajentua entisestään. Jo tänään lauantaina oppositio on kutsunut mielenosoituksia koolle Moskovan lisäksi noin 40 muussa kaupungissa.
 Yleisesti nähdään, että viranomaisten kovat otteet voivat pitää ihmisiä poissa kaduilta. Toisaalta muutamat Ylen haastattelemat mielenosoittajat ovat kertoneet, että turvallisuusjoukkojen voimankäyttö ja täysin epäoikeudenmukaisina koetut rikostutkinnat antavat lisää moraalista puhtia osallistua protesteihin.
 Tunnelma oppositiomarsseilla on ollut paikoin riemukas, kuten tässä kuvassa 27. heinäkuuta. Viranomaiset ovat pyrkineet vähentämään mielenosoitusintoa järjestämällä Moskovaan pikavauhtia ilmaisia puistofestivaaleja suunnitelluille protestipäiville. Juri Kotshetkov / EPA
 Yksi viranomaisten strategioista on soveltaa mielenosoittajia vastaan uusia rikospykäliä. Esimerkiksi Moskovan vaalilautakunnan edessä 14. heinäkuuta kokoontuneita, vaaleihin rekisteröimättömiä oppositiopoliitikkoja  on kuulusteltu vaalilautakunnan työn estämisestä . Siitä voi saada vuosien vankeustuomion.
 Venäjä-tutkija Veera Laine toteaakin, että Putinin hallinto on toistaiseksi turvautunut vahvempaan itsevaltaiseen kontrolliin.
 – Tämän hetken hallinnolla on aika vähän vastauksia niihin isoihin kysymyksiin, joihin kansa odottaa ratkaisua, Laine sanoo.
 Lisää aiheesta:
 3.8.  Venäjän poliisi on ottanut kiinni lähes 700 ihmistä mielenosoituksessa Moskovassa
 27.7.  "Eroa Putin" – Venäjän poliisi ottanut kiinni yli tuhat ihmistä vapaita vaaleja vaativan mielenosoituksen yhteydessä Moskovassa
 27.7.  Moskovassa oppositio aikoo uhmata mielenosoituskieltoa ja marssia – Mistä vaalikapinassa on kyse?
 20.7.  Tuhannet vaativat Moskovassa reiluja vaaleja – viranomaiset torjuneet oppositioehdokkaita hylkäämällä kannattajakortteja
 17.7.  "Palaamme joka päivä!" – Moskovassa mielenosoitukset rehellisten vaalien puolesta jatkuivat kolmatta päivää

Moskovan demokratiaa vaativat mielenosoitukset säikäyttivät viranomaiset – Kovat otteet kertovat Venäjän hallinnon haluttomuudesta uudistuksiin


Summary: Vaikka muistat tietyn muotituotteen olleen jo vuosikymmeniä pinnalla, se on luultavasti muuttunut ajan myötä.

Muodissa on aina klassikkotuotteita, jotka pysyvät suosittuina vuosikymmenestä toiseen, sukupolvelta toiselle. Tässä välissä ihmiset kerkeävät muuttua, mutta muuttuvatko klassikot?
 Selvitimme, miten jokaisen tuntemat klassikot kuten Jokapoika-paita, Conversen Chuck Taylorit, Kånken-reppu ja R-Collectionin anorakki ovat muuttuneet vuosien aikana. Kaikkiin on tehty muutoksia, mutta ne ovat pieniä.
 Suomen tekstiili & muoti ry:n toimitusjohtaja  Anna-Kaisa Auvinen  kertoo, että muutokset, joita klassikkotuotteisiin tehdään, ovat usein maltillisia.
 – Suurin muutos klassikkotuotteissa on värimaailman laajentuminen. Samat klassikkovärit usein pysyvät, mutta yritykset lisäävät eri värejä trendien ja kausien mukaan.
 Kovassa käytössä olevat tuotteet muuttuvat herkemmin
 Yksi syy klassikkotuotteiden muuttumiselle on ihmisten halu käytännöllisiin tuotteisiin.
 Marimekon Global PR Manager  Lila Vertanen  sanoo, että 1970- ja 1980-luvun vaihteessa Jokapoika-paitaa kehitettiin teknisesti: mitoitusta tarkistettiin ja kaulukseen lisättiin kovike, eli paidasta tehtiin enemmän miesten perinteisen pukupaidan mallinen.
 Toinen muutos oli alkuperäisen kankaan vaihtaminen.
 – Nykyään kuluttajat suosivat liikkuvampia materiaaleja, joten alkuperäinen kangas muutettiin kevyempään ja pehmeämpään kankaaseen vuonna 2017.
 Anna-Kaisa Auvinen kertoo, että varsinkin ulkovaatteissa materiaalien muutos on yleistä.
 Reima Oy:n tunnetuissa lasten topparukkasissa tämä pitää paikkansa. Reiman Communications manageri  Riikamaria Paakkunaisen  mukaan rukkaset ovat muuttuneet usein vuosien varrella, ja syksyllä muutoksia on luvassa lisää.
 – Pyrimme jatkuvasti parantamaan rukkasia. Esimerkiksi tarttumapintaa on paranneltu siten, että ne ovat ohuempia, niiden pito on parempi, ja samalla lämpöominaisuudet ovat parempia.
 Muutoksia siis tehdään, mutta usein ulkomuoto pysyy samana. Näin on myös Reiman tapauksessa.
 – Tutuiksi ja luotettaviksi todettuja tuotteita on helpompi myydä eteenpäin, Paakkunainen toteaa.
 Kuluttajilla on mahdollisuus vaikuttaa
 Tutut klassikkotuotteet ovat yleensä jatkuvassa käytössä, joten kuluttajat huomaavat paranneltavat kohteet helposti.
 Fjällrävenin maajohtaja  Jouni Rajalan  mukaan heidän tunnetussa Kånken-repussaan on vain ollut pieniä muutoksia sen 41-vuotisen taipaleen aikana.
 – Repun soljet vaihdettiin metallista muoviin vuonna 1984, koska metallissa oli ainesosia, jotka allergisoivat joitakin ihmisiä. Samalla kantohihnoja pidennettiin hieman. Samana vuonna logo vaihtui ensimmäistä kertaa, ja nykyinen logo sai muotonsa vuonna 1994.
 Suomen tekstiili & muoti ry:n toimitusjohtaja Anna-Kaisa Auvisen mukaanmuutoksen taustalla voi olla myös ekologisuus ja eettisyys.
 Conversen pohjoisen alueen Influence Marketing ja PR manager  Johannes Sletbakk  kertoo, että yhdessä uusimmassa Chuck Taylor-mallissa kangas on tehty kokonaan kierrätetystä muovista.
 – Lisäksi käytämme toisissa kengissä entistä enemmän kierrätettyä farkkukangasta ja puuvillaa.
 Klassikko on trendikäs ja ajaton
 Klassikkotuotteen tärkeimmät ominaisuudet ovat laatu ja ajattomuus. Hieman ristiriitaisesti tuotteen täytyy pysyä samana, mutta myös muuttua ajan hermolla.
 Esimerkiksi Marimekko on tehnyt materiaalien lisäksi pieni tyylillisiä muutoksia sen klassikkotuotteisiin trendivärien lisäksi. Lila Vertanen kertoo, että Tasaraita-paitojen mittoihin ja yksityiskohtiin on tehty pieniä muutoksia vuosien varrella.
 – Myös resoreiden väriä ja leveyttä on muuteltu: vuonna 2017 tehdyissä päivityksissä resorit poistettiin hihansuista.
 Ajan muodin mukaan ihmisten mieltymykset vaatteiden leikkauksesta muuttuvat. R-Collectionin pääsuunnittelija  Lilli Norio  kertoo, että heidän tunnetuimman tuotteensa, anorakin, hartioiden leikkaus oli suurempi 80-luvulla.
 – Asiakkaiden toiveen mukaisesti lisäsimme myös sivutaskut anorakkiin. Lisäksi vetoketjun ja kankaan valmistaja on vaihtunut. Myös hihamerkki on muuttunut.
 Edelliset muutokset anorakkiin tehtiin kolme vuotta sitten, jolloin resorit muuttuivat. Norion mukaan erilaisten muutosten jälkeen tuotteiden myynti nousee selkeästi.
 Jokapoika-paitoja esillä Pietarsaaren museossa. Kalle Niskala / Yle
 Helsingin yliopiston kuluttajatutkimuskeskuksen tutkijatohtori  Linda Turusen  mukaan ei riitä, että klassikkotuote on laadukas ja ajaton. Klassikoilla on uskollinen kuluttajakunta ja yhteiskunnallinen merkitys.
 – Vaatealalla useat yritykset eivät välttämättä pyri tekemään muotituotetta, sillä kysyntään ei aina pystytä vastaamaan, ja muodikkaan tuotteen suosio kestää vain hetken. Se, mikä tuote yltää klassikoksi asti, voidaan arvioida tietysti vasta jälkeenpäin.
 Turusen mukaan muodilla on kaksi eri sykliä. Toinen on nopea muotisykli ja toinen on hitaampi klassikkosykli. Muotisykli seuraa nopeaa kysynnän kasvua ja sen laantumista ennen seuraavaa nousevaa trendiä, kun taas klassikoiden elinkaari on aaltoilevampi
 – Esimerkiksi Jokapoika-paita oli vanhempieni nuoruudessa suosittu noin kolmekymmentä vuotta sitten. Pienen hiljaiselon jälkeen paitaa on taas näkyvästi markkinoilla pienin muutoksin.
 Millaisia klassikkotuotteita sinulla on? Keskustele aiheesta kello 22.00 saakka!
 Lue seuraavaksi:
 Vaatteilla halutaan viestiä arvomaailmaa – nyt pukeudutaan retrologoihin
 Sadan Jokapoika-paidan omistaja ei innostu käyttäjäksi – "Vaatemakuni on vähän erilainen"

Muistatko vielä, miltä Kånken-reppu, anorakki ja Converset näyttivät vuosikymmeniä sitten? Tältä klassikkotuotteet näyttivät ennen ja nyt


Summary: Alkoholipolitiikasta vastaavalta perhe- ja peruspalveluministeri Krista Kiurulta (sd.) odotetaan uutta esitystä ulkomailta tilattavista juomista.

Alkoholi- ja muiden juomien vähittäiskauppa

Suomesta puuttuu yhä alkoholin etämyyntiä koskeva laki. Alkoholin etämyynti Suomeen ei ole sallittua, mutta ei kiellettyäkään.
 Antti Rinteen  (sd.) hallituksen ohjelmassa etämyynnin linjasta ei mainita sanaakaan.
 Hallitusohjelmassa on kirjaus Alkon vähittäismyynnin yksinoikeuden turvaamisesta sekä maininta alkoholiveron korotuksesta ja alkoholin kokonaiskulutuksen vähentämisestä.
 Suomalaisten ulkomailta verkkokaupoista tilaaman alkoholin sääntely jäi edelleen epäselväksi, kun  Juha Sipilän  (kesk.) hallitus veti  lakiesityksensä pois joulukuussa.
 Tälläkään kertaa alkoholilakiin ei saatu selkeitä pykäliä.
 Alkoholin etämyynnistä on kiistelty jo vuosikymmen ja pattitilanne on jatkunut hallituksen kokoonpanoon katsomatta.
 Alkoholin verkkokauppiaita  oikeudessa edustanut lakimies  Petteri Snell  sanoo suoraan, että epäselvä tila voi olla viranomaisille jopa etu, koska se vaimentaa kauppaa.
 – Ihmiset pelkäävät tilata, kun viranomaiset antavat etämyynnistä erilaisia lausuntoja, että se on kielletty tai sallittu tietyissä olosuhteissa. Tällainen epäselvyys ikään kuin sataa Alkon laariin, Snell toteaa.
 Alkoholin etämyynnistä käytyä pitkää taistelua
seurannut lakimies Petteri Snell sanoo, että selkeiden pykälien puuttuminen suosii Alkoa. Mikko Koski / Yle
 Ilman EU:ta Suomi olisi kieltänyt etämyynnin
 Suomi sai liittyessään Euroopan unionilta poikkeusluvan Alkon vähittäismyyntimonopoliin kansanterveydellisistä syistä.
 Osa puolueista haluaisi kieltää etämyynnin, koska sen pelätään rapauttavan Alkon monopolia ja vievän pohjan kansanterveydellisiltä perusteluilta, mutta tämä ei käy unionille.
 EU-komissio hylkäsi Sipilän hallituksen esityksen etämyyntikiellosta, koska se rikkoi  tavaroiden vapaan liikkuvuuden säännöksiä.
 Sosiaali- ja terveysministeriön linja on ollut, että alkoholin etämyynti Suomeen on kiellettyä, vaikka alkoholilaista ei tällaista pykälää löydy.
 Etämyynnin ja etäoston ero Etämyynnissä myyjä hoitaa ulkomailta tilattujen juomien kuljetuksen ja maksaa alkoholijuomien verot. Etäostossa ostaja vastaa juomien veroista ja kuljetuksesta. Sallitun  etäoston käyttö  on jäänyt vähäiseksi, koska prosessi on monimutkainen. STM:n ajama rajat ylittävän alkoholikaupan kielto koskisi etämyyntiä.
 Viime hallituskaudella keskusta ja kokoomus eivät päässeet yksimielisyyteen etämyynnistä alkoholilain muutoksen yhteydessä. Asia piti ratkaista myöhemmin, mutta tulosta ei syntynyt. Keskusta kannatti etämyynnin kieltämistä ja kokoomus sen sallimista.
 Kun linjasta ei saatu aikaan poliittista sopua, asia jätettiin jälleen tuomioistuinten ratkaistavaksi.
 Petteri Snell sanoo, ettei hänellä ole tiedossa uusia alkoholin etämyyntiä koskevia oikeusjuttuja.
 – On selvää, ettei se jäisi pelkästään käräjäoikeuden tuomion varaan. Jos tällainen juttu etenisi Korkeimpaan oikeuteen, se veisi vähintään kaksi-kolme vuotta, juristi kertoo.
 Snellin mukaan saattaa käydä niinkin, ettei uutta oikeusjuttua edes lähdetä ajamaan.
 – Voi olla ihannetilanne, ettei tehdä mitään. Säätämätön tila on valtion ja Alkon monopolin kannalta hyvä, hän toteaa.
 Alkoholilähetykset vain pisara meressä
 Tullin mukaan Suomeen tulee vuosittain kymmeniä tuhansia alkoholilähetyksiä.
 Viime vuonna Tulli lähetti viidensadan alkoholilähetyksen tiedot verottajalle jatkoselvittelyyn, kertoo valvontapäällikkö  Kari Marjamäki .
 – Maahantuontivaiheessa Tullilla ei ole tietoa siitä, onko kyseessä etämyynti vai etäosto eli kuka on verovelvollinen. Keräämme lähetyksistä tiedot ja lähetämme ne verottajalle tarkempaan selvittelyyn, Marjamäki sanoo.
 Verottajalla ja Tullilla on lista alkoholikauppiaista, jotka hoitavat veronsa. Verohallinto ei tilastoi erikseen, mihin nämä selvitykset ovat johtaneet: onko veroja peritty, ja onko ne maksanut myyjä vai ostaja.
 Sosiaali- ja terveysministeriö varoitti lakiesityksen perumisen yhteydessä, että  viranomaiset tulevat tehostamaan  verkkokaupoista myydyn alkoholin valvontaa. STM antoi ymmärtää, ettei etämyytyjen juomien perilletulo ole enää taattua.
 Onko Tulli tehostanut etämyydyn alkoholin valvontaa viimeisen puolen vuoden sisään?
 – Välillä tehdään tehostetummin, mutta pääosin osana normaalia päivittäisvalvontaa eli valvotaan alkoholia kuin muitakin kieltoja ja rajoituksia, Marjamäki kuvailee.
 Tullin valvontapäällikkö Kari Marjamäki kertoo, että alkoholivalvontaan vuonna 2015 myönnetyn lisärahoituksen turviin kerättiin verosaatavia noin kaksi miljoonaa euroa. Tanja Heino / Yle
 Alkoholilähetykset ovat hyvin pieni osa kaikesta posti- ja rahtiliikenteestä. Tullilla riittää valvottavaa, koska ulkomailta tulee Suomeen vuosittain kymmeniä miljoonia lähetyksiä, joista löytyy huumeita, lääkkeitä, aseita ja muuta laitonta. Muutama viinipullo hukkuu helposti joukkoon.
 Alkoholilähetykset tulevat pääosin etelä- ja keskieurooppalaisista verkkokaupoista ja ne kulkevat Turun Tullin ja Helsinki-Vantaan Lentotullin kautta.
 Tulli ja verottaja eivät ole kiinnostuneet yksittäisestä tilaajasta vaan viranomaiset etsivät lähetysten joukosta uusia verkkokauppoja, joista on tilattu alkoholia Suomeen.
 Verottaja ottaa näihin yrityksiin yhteyttä, ja kertoo Suomen alkoholilainsäädännöstä ja veroista. Käytännössä tämä johtaa siihen, että verkkokauppa maksaa asianmukaiset verot ja noudattaa Suomen lakeja tai lopettaa toimitukset Suomeen.
 Kari Marjamäki arvioi, että etämyydyn alkoholin osuus suomalaisten vuosittaisesta kokonaiskulutuksesta on noin prosentin luokkaa.  THL:n mukaan  suomalaiset kuluttivat viime vuonna 10,4 litraa sataprosenttista alkoholia jokaista yli 15-vuotiasta kohden.
 Vuoden 2015 hyppäystä veroselvitysten määrässä selittää Tullin alkoholivalvonnan tehostamiseen saatu lisärahoitus. Rahat käytettiin alkoholin verkkokauppiaiden tietojen keräämiseen ja verojen perimiseen.  Tommi Pylkkö / Yle
 Juristi: 10 miljoonan veromenetykset liioiteltuja
 Näitä lukuja vasten alkoholin etämyyntiä ei voi pitää valtavana ongelmana. Kyse on enemmänkin Alkon monopoliin liittyvästä periaatteesta ja rahasta.
 Kansanterveys ei ole ainoa syy Alkon yksinoikeudelle. Valtio kerää alkoholista  usean miljardin verotuotot  ja Alko on tilittänyt vuosittain mukavasti osinkoja omistajalleen.
 Alkoholin myynti on kannattavaa liiketoimintaa, josta kaikki haluaisivat osansa.
 Suuret vähittäiskauppaketjut ehtivät jo innostua komission ehdottamista ulkomailta tilatun alkoholin noutopisteistä. Pakettien toimittamisen sijaan kauppa ottaisi toki  mieluummin viinit hyllyilleen  ja myisi ne ruoan kera Alkoa huokeammalla hinnalla.
 – Tiedetään, että tämä olisi varmaa tuloa. Verothan olisivat samat kaikille, mutta nyt kate jää kokonaan Alkolle, Petteri Snell sanoo.
 Tullin mukaan etämyydystä alkoholista jää saamatta verotuloja vuosittain noin 10 miljoonaa euroa. Arvio perustuu alkoholilähetysten määrien ja sisältöjen seurantaan sekä alkoholilähetyksistä maksettaviin veroihin.
 Juristi Snell pitää lukua liioiteltuna. Hän edusti Viinakauppa.eu:n omistajaa paljon julkisuutta saaneessa oikeusjutussa.
 – Tässä tapauksessa valtion verosaatavien katsottiin olleen noin 400 000 euroa. Kyllä 10 miljoonan veromenetykset ovat ihan metsässä, Snell hämmästelee.
 Tullin takavarikoimaa ulkomailta tilattua alkoholia eteläisen tullipiirin tiloissa Helsingissä vuonna 2017. Suomen tulli
 Ministeri Kiurulta odotetaan selkeää esitystä
 Tilanne voi tietysti ratketa niin, että alkoholipolitiikasta vastaavalta perhe- ja peruspalveluministeri  Krista Kiurulta  (sd.) tulee esitys, johon on soviteltu Alkon monopolin säilyttäminen, EU-komission kanta ja  Korkeimman oikeuden ennakkoratkaisu.
 Petteri Snell on epäileväinen, että nykyinenkään hallitus saa alkoholin etämyyntiä maaliin. Kun Suomi ei säädä selkeää lakia etämyynnistä, EU ei voi myöskään puuttua asiaan.
 – Virkamiehet kirjoittavat lainsäädännön, ja ministeriössä on edelleen ne samat tyypit, joiden ajatus on ollut löytää keino kieltää etämyynti. Eihän kieltoa ajava virkamies anna periksi. Hän tulee kuin voikukka yhä uudestaan pihalleni, Snell huokaa.
 Snellin mielestä etämyynnin epäselvä tila ei palvele kansalaisia. Myös viranomainen kaipaa selvää pykälää lakiin, kuten alkoholin verotuksesta on: verot pitää maksaa kaikissa tapauksissa.
 – Alkoholilain vastainen toiminta verkkomyynnissä on epäselvempi. Toimeenpanevan viranomaisen kannalta on hyvä, jos säännöt ovat selkeitä. Tullilla täytyy olla hyvät perusteet, kun puutumme kuljetuksiin EU:n sisäliikenteessä ja toimenpiteiltämme odotetaan ennakoitavuutta, Tullin Kari Marjamäki muotoilee.
 Muut hallituspuoleet odottavat ministeri Krista Kiurulta etämyynnistä esitystä, johon voivat ottaa kantaa. Harri Fagerholm / Yle
 Yle kysyi ministeri Kiurulta, mitkä ovat hallituksen aikeet etämyynnin suhteen.
 Kiuru ei anna haastatteluja lomallaan, mutta  Turun Sanomille hän kertoi aiemmin , ettei ole vielä valmis linjaamaan asiassa suuntaan tai toiseen.
 Muut hallituspuolueet taas odottavat Kiurulta esitystä, johon ne voisivat ottaa kantaa.
 Tilanteeseen sopiva sananlasku voisi olla: sen minkä taakseen jättää, sen edestään löytää.
 Vielä oppositiossa ollessaan Kiuru oli sitä mieltä, että etämyynti on sallittua, kun sitä ei ole laissa kielletty. Kiuru  ryöpytti joulukuussa eduskunnassa Sipilän hallitusta  siitä, ettei se kyennyt tekemään asiasta päätöstä.
 Nyt on hänen vuoronsa yrittää.
 Lue lisää:
 Alkoholin etämyynnin kieltoon ei löytynyt ratkaisua, lain tulkinnan linjaa lopulta tuomioistuin
 Analyysi: Komission kanta alkoholin etämyyntikieltoon kuin kylmä suihku – Nyt hallitus pähkäilee, miten turvata Alkon asema, verotulot ja pitää EU tyytyväisenä
 Alkoholin laajamittaista etämyyntiä Suomeen on yritetty ainakin kahdesti – kummallakin kerralla tuli tuomio
 Haluavatko ruokakaupat viinin ja viinojen noutopisteiksi? Lidl: Tärkeä mahdollisuus suomalaiskuluttajille, Kesko ja S-ryhmä vaitonaisia

Alkoholin etämyyntikiellosta alkaa taas vääntö – Vuosien taistelun nähnyt juristi: "Tällainen epäselvyys sataa Alkon laariin"


Summary: Parikymppinen mies inspiroitui lapsuudessaan animaatiosarjoista.

Kuopion vanhassa Piispantalossa pöydän ääressä istuu 24-vuotias jenkkifutari  Donavan Hayden .
 Nyt ei olla pelikentällä. Avarassa miljöössä on pian alkamassa Haydenin ohjaama taidetyöpaja. Urheilun lisäksi amerikkalaista jalkapalloa Kuopio Steelersin riveissä pelaavan Haydenin intohimo on taide.
 Nuoren miehen luovuus ulottuu lapsuuteen. Tuolloin hän sai inspiraation piirtämiseen television animaatiosarjoista.
 – En katsonut ketään ylöspäin, koska en tiennyt kuuluisia taiteilijoita. Sen sijaan televisio ja animaatiosarjat inspiroivat. Kopioin rohkeasti sitä, mitä näin televisioista, Hayden kertoo.
 Nykyään hän sen sijaan osaa nimetä taiteilijoita, jotka inspiroivat häntä:  Andy Warhol ,  Roy Lichtenstein  ja  Keith Haring .
 – Minusta Andy on tosi mahtava tyyppi. Hän käytti peruukkeja ja aurinkolaseja. En edes aluksi tiennyt, että hän käytti peruukkia. Luulin hiuksia hänen omikseen, Hayden naurahtaa.
 Haydenia kiehtoo Andy Warholin tekemässä taiteessa juurikin se, että taide ei välttämättä ollut sitä mitä pidettiin ihanteellisena 50- ja 60-luvuilla.
 – Hän käytti tahraviivapiirrostekniikkaa ja painomenetelmiä sekä monisti kuvia monia, monia kertoja ja kutsui tätä taiteeksi. Hän ikään kuin meni sitä vastaan, mitä taiteen olisi pitänyt olla, Hayden toteaa.
 Seripainamisessa väri painetaan kehykseen pingoitetun kankaan läpi halutulle materiaalille. Hayden piti tällä viikolla Kuopion Muotoiluakatemialla seripainamisen tekniikkaan keskittyvän työpajan.  Mira Heiskanen / Yle
 Omassa työskentelyssään Hayden käyttää monipuolisesti erilaisia tekniikoita, kuten seripainamista ja maalaamista. Myös Warholin painotekniikka on innoittanut Haydenia kokeilemaan painomenetelmää, jossa väri painetaan kehykseen pingoitetun seulakankaan läpi halutulle materiaalille.
 – Teen vähän kaikenlaista. Maalaamisen aloitin vuonna 2012. Nykyisin piirrän vain harvoin enkä oikeastaan hahmottele. Mutta ennen kuin aloin maalaamaan, minulla oli tapana hahmotella ja sen jälkeen maalata päälle.
 Tietokoneella Hayden tekee puolestaan graafista suunnittelua kuten logoja ja mainoslehtisiä. Graafista suunnittelua taiteilija on opiskellut pääasiassa itsenäisesti.
 – Youtube opettaa kaiken mitä tarvitsee tietää. Se on paras opettaja ikinä, Hayden hymähtää.
 Oman tiensä kulkija
 Amerikkalaisen jalkapallon pelaamisen ja taiteen yhdistämisen Hayden kokee haastavana. Miehestä tuntuu aina välillä, ettei aika tahdo riittää molemmille.
 – Kun pelaan jalkapalloa, tuntuu kuin taide menisi kauas minusta. Ja kun teen taidetta, jalkapallo tuntuu kaukaiselta. Yritän löytää tasapainon molempien välille, mutta se on välillä todella haastavaa, hän pohtii.
 Vaikka aikaa on rajallisesti, Hayden on ehtinyt kehittää jo oman Sucker Free Art -tuotemerkin. Brändi sai alkunsa jo Haydenin yliopistoaikana. Kyseessä ei ole kuitenkaan vain tuotemerkki, vaan enemmänkin elämäntapa.
 – Jokainen voi olla "sucker free", eli uskot itseesi etkä ota paineita siitä, mitä yhteiskunta tai muut ihmiset sinulle asettavat. Kuljet omaa polkuasi ja teet juuri sitä, mitä haluat. Uskon, että se on jotain, mihin jokainen voi samaistua, Hayden kuvailee.
 Donavan Hayden pelaa numerolla 20 Kuopio Steelersin riveissä. Steelers pelaa miesten Vaahteraliigassa, joka on Suomessa pelattavan amerikkalaisen jalkapallon ylin sarjataso. Jari Turunen
 "Yritän tehdä kaikkea mitä vain pystyn"
 Viime vuoden keväällä Hayden muutti Kuopioon Steelersin kanssa solmitun pelaajasopimuksen myötä. Tätä ennen hän opiskeli pääaineenaan kuvataiteita Länsi-Virginian osavaltiossa sijaitsevassa Bethany Collegessa, jossa hän tutkinnon suorittamisen lisäksi pelasi amerikkalaista jalkapalloa.
 Ennen kuvataideopintoja Hayden opiskeli liiketaloutta. Toisena yliopistovuotena nuori mies kuitenkin tajusi, ettei bisnesmaailma kiehtonut. Pääaine vaihtui lennosta liiketaloudesta kuvataiteisiin.
 – Olen ollut kiinnostunut taiteista lapsesta saakka, joten pääaineen vaihto tuntui luonnolliselta. Aloitin kuvataiteiden opiskelun toisena yliopistovuotena.
 Opiskelun kautta Hayden sai runsaasti tietoa niin kuvataiteilijoista, taiteen historiasta kuin sen eri aikakausista sekä erilaisista tekniikoista.
 – Tämä auttoi minua taiteilijaurallani, Hayden toteaa.
 Tulevaisuudessa Hayden aikoo jatkaa sekä urheilun että taiteen tekemisen parissa.
 – Itselleen ei pidä asettaa rajoja, vaan yritän tehdä kaikkea mitä vain pystyn, Hayden toteaa.
 Lue myös:
 Vaahteraliigan keltanokka yllätti isotkin nimet – mestaruushaaveita elätellään kuopiolaisleirissä tosissaan
 Tampereella avautuu maailman suurin Andy Warhol -julistenäyttely – taiteilija oli itsekin eräänlainen performanssi

Taklaava jenkkifutari fanittaa Andy Warholia ja oppi graafista suunnittelua Youtubesta: "Itselleen ei pidä asettaa rajoja"


Summary: Räjähdys tapahtui, kun ihmiset olivat keräämässä rekasta vuotanutta polttoainetta.

Tansaniassa ainakin 62 ihmistä kuoli ja ainakin 70 loukkaantui lauantaina, kun polttoainetta kuljettanut rekka räjähti.
 Onnettomuus tapahtui Morogorossa, joka sijaitsee noin 200 kilometriä länteen talouskeskus Dar es Salaamista.
 Valtion television mukaan onnettomuuteen joutunut rekka oli kaatunut. Räjähdys tapahtui, kun paikalle kerääntynyt väkijoukko oli keräämässä rekasta vuotanutta polttoainetta.
 Poliisi epäilee, että savuke saattoi sytyttää polttoaineen ja aiheuttaa räjähdyksen.
 Polttoaineen varastaminen ajokelvottomaan kuntoon päätyneistä rekoista on yleistä itäisessä Afrikassa. Yleensä varkaat pyrkivät myymään anastamansa polttoaineen.

Polttoainetta kuljettanut rekka räjähti Tansaniassa – yli 60 ihmistä kuollut


Summary: Miehen katoaminen havaittiin, kun seurueen kaksi muuta sukeltajaa nousivat pintaan.

Iso-Melkutin-järvellä kadonnut sukeltaja on löydetty kuolleena. Hämeen poliisilaitos kertoo, että mies on nostettu pintaan. Hän on noin 40-vuotias mies pääkaupunkiseudulta.
 Onnettomuus tapahtui Iso-Melkutin-järvellä Lopella Kanta-Hämeessä. Pelastuslaitos sai hälytyksen järvelle hieman ennen puoli yhtä iltapäivällä.
 Poliisi tutkii tapausta kuolemansyyntutkintana eikä tiedota asiasta enempää.
 Pelastuslaitokselta kerrotaan, että kadoksissa ollut sukeltaja oli osa isompaa sukeltajaseuruetta. Seurueen jäsenet olivat ensin etsineet kadonnutta omin voimin.
 Päivystävä palomestari  Paavo Löyttyniemi  kertoo, että sukeltaja huomattiin kadonneeksi, kun sukeltajaseurueen kaksi muuta sukeltajaa nousivat pintaan.
 Yle Uutisgrafiikka
 – Kadoksissa oleva sukeltaja oli osana kolmen hengen sukeltajaporukkaa ja kokenut sukeltaja, kertoo Löyttyniemilauantaina iltapäivästä etsintöjen ollessa käynnissä.
 Sukeltajaa etsittiin kaikuluotaimen avulla veneestä käsin sekä neljän sukeltajan voimin.
 – Etsintäalue on noin sata kertaa sata metriä.
 Tämän lisäksi paikalla oli useita pelastuslaitoksen yksiköitä.
 Iso-Melkutin-järvellä on ollut aurinkoisena lauantaina paljon sukeltajia.  Timo Leponiemi / Yle
 Iltalehti  kertoi aiemmin, että sukeltajan epäillään takertuneen järven pohjassa kiinni oleviin suuntanaruihin, joiden avulla sukeltajat suunnistavat.
 Tätä epäilyä Löyttyniemi ei kuitenkaan vahvista. Hän kertoo Iso-Melkutin järven olevan syvä ja pohjan mutainen.
 – Näkyvyys pohjassa on voinut olla todella heikko.
 Veden syvyys on paikalla keskimäärin noin 20 metriä.
 Timo Leponiemi / Yle
 Lue myös:
 Iso-Melkutin on harrastajasukeltajien paratiisi – video: kirkasvetinen erämaajärvi hakee vertaistaan koko Suomesta

Kadonnut sukeltaja löydettiin hukkuneena Lopella – pääkaupunkiseudulta kotoisin oleva nelikymppinen mies oli kokenut sukeltaja


Summary: HS:n tietojen mukaan hallitus aikoo jättää pysyvästi voimaan työttymyystukia parantaneen aktiivimiallin osan eli omavastuupäivien vähentämisen.

Helsingin Sanomat uutisoi lauantaina, että  Antti Rinteen  (sd.) hallitus aikoo purkaa kiistellystä aktiivimallista ainoastaan leikkuriosan.  HS:n tietojen mukaan  työttömyystukia parantanut omavastuupäivien vähentäminen jäisi näin ollen voimaan.
 Rinne kertoi kuluneella viikolla, että hallitus lähettää lakiesitysluonnoksen aktiivimallin purkamisesta lausuntokierrokselle ensi viikolla.
 Omavastuupäivät tarkoittavat niitä työttömyysjakson ensimmäisiä päiviä, joilta työttömälle ei vielä makseta työttömyystukea. Aktiivimallissa omavastuupäiviä vähennettiin seitsemästä viiteen. HS:n tietojen mukaan Rinteen hallitus ei siis aio nostaa päivien määrää takaisin entiselleen.
 Juha Sipilän  (kesk.) hallituksen ajatus oli rahoittaa omavastuuajan lyhentäminen säästöillä, jotka kertyvät aktiivimallin leikkuriosasta.
 Aktiivimalli  on edellisen hallituksen uudistus, jonka tarkoituksena oli lisätä työllisyyttä. Malli leikkaa työttömän päivärahaa, jos hän ei täytä aktiivisuuden ehtoja.
 Rinteen hallituksen merkittävänä tavoitteena on saada aikaan kaudellaan vähintään 60 000 uutta työllistä ja nostaa työllisyysaste 75 prosenttiin.
 Hallitus on kertonut  purkavansa aktiivimallin vuodenvaihteessa.
 Yle Uutiset ei toistaiseksi ole tavoittanut työministeri  Timo Harakan (sd. ) tai pääministeri Rinteen erityisavustajia kommentoimaan asiaa.
 Lue lisää:
 Pääministeri Rinne: Aktiivimallin leikkuri poistuu ensi vuoden alussa – "En usko, että sillä on syntynyt yhtään uutta työpaikkaa"
 Aktiivimallin leikkuri jo matkalla romukoppaan - Ministerin mukaan uutta "ruoskaa" työttömälle ei suunnitella

HS: Hallitus purkaa aktiivimallista vain leikkurin – työttömyystukia parantanut osa jää voimaan


Summary: Yhdysvaltalaisen Solange Knowlesin keikka keskeytettiin vähän ennen loppua.

Solange Knowles  oli Flow-festivaalin perjantai-illan viimeinen pääesiintyjä. Hänen keikkansa keskeytettiin, koska artistin show ylitti puolenyön aikarajan. Kaupungin säädösten mukaan päälavalla ei saanut esiintyä keskiyön jälkeen.
 Festivaalin tiedottaja  Susanna Hulkkosen  mukaan aikarajan ylityksestä voi seurata sanktio.
 – Valitettavasti emme voi joustaa tässä asiassa. Emme voi festivaalina ottaa riskiä sanktioista. Tällaisissa tapauksissa yhteisösakot voivat olla merkittäviä.
 Melurajoista määrää Helsingin kaupungin ympäristökeskus.
 Aiemmin päälavalla esiintynyt  Erykah Badu  ilmaantui lavalle myöhässä, mutta tiedottaja Susanna Hulkkosen mukaan se ei ollut Solangen keikan venymisen syy.
 – Artisteilla oli kyllä tarpeeksi vaihtoaikaa, joten Erykah Badun myöhästyminen ei aiheuttanut aikarajan ylitystä.
 Helsingin Suvilahti Flow-valaistuksessa. Berislav Jurišić / Yle
 Syy venymiseen johtui ilmeisesti siitä, että ensimmäistä kertaa Suomessa vieraillut R&B-artisti Solange oli ollut niin innoissaan, ettei ollut malttanut lopettaa keikkaa managerinsa ja lavahenkilökunnan kehotuksista huolimatta.
 – Solange itse oli hyvällä mielellä keikan jälkeen ja pahoitteli aikarajan ylitystään, kertoo tiedottaja Susanna Hulkkonen.
 Solange saatiin esiintymään Flow-festivaalille tulonsa peruneen Cardi B:n tilalle.
 Osa yleisöstä oli pettynyt, koska ei kuullut Solangen keikan loppua äänentoiston sammuttua. Sosialisessa mediassa moni on ihmetellyt ratkaisua.
 Tapahtuneelle riitti kuitenkin myös ymmärrystä. Egotripistä tuttu muusikko  Mikki Kauste  tuntee käytännöt.
 – Flowssa tapahtunutta: Illan pääesiintyjä  Solange  vetäisi viimeiset 5 min. kokonaan ilman äänentoistoa huviluvan loppumisen takia. Mahtoi olla jännän kuuloista, mutta kovat on käsittääkseni sakot ja sanktiot, jos lupia rikkoo. Ja naapurithan huomaavat nämä kyllä.
 Myös Helsingin pormestari  Jan Vapaavuori  kommentoi tapahtunutta  Twitterissä.
 – Hyvä että Flow-festivaali  noudatti melusäännöksiä hankalassa tilanteessa. Sykkivässä kaupungissa ihmisten pitää välillä joustaa, jotta muilla voi olla hauskaa. Pelisäännöt pitää kuitenkin olla ja niiden noudattaminen on kunnioitusta muita kohtaan.
 Flow-festivaalilla oli perjantaina 27 000 kävijää. Festivaali jatkuu sunnuntaihin saakka. Silloin päälavalla nähdään muun muassa brittibändi The Cure.
 Artikkeliin lisätty pormestari Jan Vapaavuoren Twitter-kommentti klo 14.36.
 Lue lisää:
 Seuraa Flow-festivaalia  Yle Areenassa .
 Festariesiintyjien perumiset eivät ole ilmiö, toteaa Fullsteam Agencyn toimitusjohtaja – “Sarja tosi huonoa onnea ja syitä laidasta laitaan”
 Yleisön rakastaman Flow'n kulisseissa muhii riita – Taiteilija ihmettelee pientä korvaustaan: "Ei ole ainoa marginalisoitujen ihmisten ilmaisen työn juhla"

Flow'n pääesiintyjän keikka lopetettiin kesken kaiken – syynä melusäädökset: "Emme voi festivaalina ottaa riskiä sanktioista"


Summary: Rammsteinin konsertti Tampereen Ratinan stadionilla sujui perjantai-iltana hyvässä marssijärjestyksessä. Lähes kaksi ja puoli tuntia kestänyt show innosti yleisön ylisanoihin.

Ihmisiä valuu konserttiin Laukonsiltaa pitkin.  Jussi Mankkinen / Yle
 Juuso Seppälä ja Maria Frilander ovat fanittaneet Rammsteinia jo pitkään. – Kuulin ensimmäisen kerran Rammsteinista kymmenen vuotta sitten ja ihastuin yhtyeen biiseihin samantien, Frilander kertoo. – Rammstein tekee tarttuvaa hyvää musiikkia, joka saa veren virtaamaan ja rytmijalan liikkeelle, Seppälä jatkaa.  Jussi Mankkinen / Yle
 Jonotusta Ratinan ulkopuolella .  Jussi Mankkinen  / Yle
 Ihmismassoja sisäänkäynnin ja turvatarkastuksen edustalla.  Jussi Mankkinen  / Yle
 Australian Perthistä kotoisin olevan Hally oli tullut katsomaan Rammsteinia: – Ai miksikö juuri Rammstein? Tuliefektit, pyrotekniikka ja bändi itsessään. Rammsteinin olemusta lavalla ja koko showta ei oikein voi verrata mihinkään muuhun. Moni muu yhtye ei tällaiseen pysty.  Jussi Mankkinen / Yle
 Fullsteam Agencyn toimitusjohtaja Tuomo Tähtinen ja projektipäällikkö IIina Maula. – Stadionkonserteissa on aina oma tunnelmansa. Stadioneilla bändit pääsevät tekemään isoja tuotantoja ja tällä hetkellähän meillä on täällä maailman suurin kiertue. Siihen liittyy aika näyttävä tuotanto, jota kovin monessa paikassa pysty toteuttamaan, Tähtinen kertoo.  Jussi Mankkinen / Yle
 Rammstein-fanit Karma, Erni Airola ja Jake Ruotsalainen (alempi rivi) sekä Niilo Vikström, Filpus, Samuli Savelainen ja Terhi Kirvesoja (ylempi rivi).  – Rammstein on onnistunut rikkomaan tabujakin. Kyse on ehkä maailman suosituimmasta yhtyeestä, joka ei laula englanniksi, ja bändin käsittelemät, ehkä kyseenalaisetkin asiat ovat aiheuttaneet paljon keskustelua Saksassa.  Hyvänä esimerkkinä tästä on uusi Deutschland-video, Erni Airola toteaa.  Jussi Mankkinen / Yle
 Rammsteinin shown alkutunnelmia. Paksun savuverhon takaa paljastuu tuttu logo.  Jussi Mankkinen / Yle
 Savuverhon keskeltä lavalle ilmestyvät Christian Lorenz ja Richard Kruspe.  Jussi Mankkinen  / Yle
 Ilta-auringon viimeiset säteet siilautuvat komeasti Rammsteinin lavarakennelman takaa.   Jussi Mankkinen  / Yle
 Till Lindemann ja käärmeennahkakuosinen asu. Media sai valokuvata konsertista kolme ensimmäistä biisiä, jotka olivat Was Ich Liebe, Links 2-3-4 ja Tattoo. Kyseisten kappaleiden aikana Rammsteinin valo- ja tulishow ei ollut vielä lähtenyt käyntiin. Medialle asetettiin myös ehdoton videokuvauskielto konserttialueella.  Jussi Mankkinen / Yle
 Konsertin väenpaljoutta.  Jussi Mankkinen / Yle
 Richard Kruspe Jussi Mankkinen / Yle
 Rammsteinin shown savupilviä Tampereen taivaalla.  Jussi Mankkinen / Yle
 Till Lindeman ja Christian Lorenz. Jussi Mankkinen / Yle
 Rammsteinin shown massiivisia lavarakennelmia.  Jussi Mankkinen / Yle
 Rammsteinin toinen kitaristi Paul Landers.  Jussi Mankkinen / Yle
 Yhtyeen basisti Oliver Riedel.  Jussi Mankkinen / Yle
 Till Lindemann Jussi Mankkinen / Yle
 Christian Lorenz Jussi Mankkinen / Yle
 Rammsteinin rumpali Christoph Schneider.  Jussi Mankkinen / Yle
 Ihmisiä seuraamassa tapahtumia Laukansillalla.  Jussi Mankkinen / Yle
 Rammsteinin valoshow ja pyrotekniset elementit näkyivät Tampereen  yössä kauas.  Jussi Mankkinen / Yle
 Tunnelmia heti keikan jälkeen: – Tämä oli aivan uskomaton konsertti, tuntuu siltä, että mikään ei ole yhtä hienoa tähän verrattuna, Ilona toteaa. – Olen kuunnellut Rammsteinia pikkupojasta lähtien, ja keikkojen taso on aina ollut kova, Jan jatkaa.   Jussi Mankkinen / Yle
 – Tämä oli minulle kolmastoista kerta, kun näin Rammsteinin livenä, ja edelleenkin bändin konsertit tuntuvat tuoreilta. Yhtyeessä kiehtoo nimenomaan monipuolisuus: kun tulet kokemaan yhtyettä, et voi tietää, mitä sieltä tulee. Se voi olla ihan mitä tahansa, tanssimusiikkia, pianomusiikkia tai heviä. Rammstein yllättää aina, Jouni Heikkilä toteaa.  Jussi Mankkinen / Yle
 Ihmisiä poistumassa konsertissa. 30 000 poistui paikalta yllättävän sujuvasti. Kaaoksesta, ruuhkista tai muusta vastaavasta ei ollut tietoakaan.  Jussi Mankkinen / Yle

Kuvat: Yli 30 000 ihmistä juhli Rammsteinin kanssa Ratinassa: "Rammsteinin musiikki saa veren kiertämään ja rytmijalan liikkeelle"


Summary: Perjantai-iltana havaittiin tornado myös Hollannissa ja Koillis-Ranskassa.

Ainakin 19 ihmistä on loukkaantunut Luxemburgiin perjantai-iltana iskeneen tornadon vuoksi. Alueella harvinainen tornado riehui maan lounaisosassa lähellä Ranskan ja Belgian rajaa.
 Sosiaalisessa mediassa on julkaistu ihmisten kuvaamia videoita tornadosta.
 Noin sata taloa tuhoutui niin pahasti, että ne ovat nyt asuinkelvottomassa kunnossa. Autoja ja sähköpylväitä vaurioitui.
 Suurimmat tuhot tornado aiheutti Pétangessa ja Käerjengissä.
 Tornadon tuhoama talo Pétangessa. Julien Warnand / EPA
 Tornado aiheutti tuhoja myös Ranskan puolella, mutta niitä kuvaillaan pienemmiksi kuin Luxembugissa. Paikallisten tiedotusvälineiden mukaan kymmenien talojen katot vaurioituivat Koillis-Ranskan Lonwyssa ja Herserangessa.
 Myös Hollannissa havaittiin perjantaina tornado, joka aiheutti vähäistä aineellista tuhoa. Hollannin yleisradioyhtiön NOSin Instagramissa julkaisemalla videolla näkyy miten tornado etenee Amsterdamissa.

Tornado runteli Luxemburgia – Sata kotia tuhoutui, parikymmentä ihmistä loukkaantui


Summary: Nainen kuoli elvytysyrityksestä huolimatta.

Uimassa ollut noin 80-vuotias nainen hukkui Janakkalassa Mallinkaistenjärveen, kertoo Hämeen poliisi Twitter-tilillään. Nainen oli kotoisin pääkaupunkiseudulta.
 Kanta-Hämeen pelastuslaitoksen päivystävän palomestarin  Antti Kinnusen  mukaan hätään joutunut nainen haettiin veneellä rantaan. Nainen menehtyi elvytysyrityksestä huolimatta.
 Poliisi tutkii tapausta kuolemansyyntutkintana eikä tiedota asiasta enempää.
 Pelastuslaitos sai hälytyksen veden varaan joutuneesta naisesta hieman kello 13 jälkeen lauantaina.
 Kanta-Hämeen vesillä tapahtui lauantaina toinenkin onnettomuus,  kun sukeltaja katosi Iso-Melkutin-järvellä Lopella .

Uimaan lähtenyt iäkäs nainen hukkui Janakkalassa


Summary: Tänään eri puolilla Venäjää on järjestetty opposition mielenosoituksia. Lähes 250 ihmistä on otettu kiinni.

Kymmenet tuhannet ihmiset ovat osoittaneet Moskovan keskustassa mieltään vaatien rehellisiä vaaleja. Tällä kertaa oppositiolla oli lupa mielenosoituksen järjestämiseen.
 Poliisi on aiemmissa, ilman viranomaislupaa järjestetyissä mielenosoituksissa ottanut kiinni satoja ihmisiä.
 Heinäkuussa alkaneissa mielenilmauksissa on vaadittu viranomaisia sallimaan opposition ehdokkaiden osallistuminen Moskovan kaupunginvaltuuston vaaleihin syyskuussa.
 Ljubov Sobol kuvattuna Moskovassa heinäkuun 26. päivänä. Yuri Kochetkov / EPA
 Venäläinen oppositioaktivisti  Ljubov Sobol  otettiin kiinni jo ennen tämän päivän mielenosoituksen alkamista. Vankilassa istuvan oppositiojohtaja  Aleksei Navalnyin  liittolainen  Sobol on julkaissut videon , jolla näkyy poliisin saapuminen hänen toimistoonsa.
 Toistasataa otettu tänään kiinni
 Oppositio kutsui koolle mielenilmauksia kymmenissä muissakin kaupungeissa. Eri puolilla Venäjää on kiinniottoja ja pidätyksiä tarkkailevan OVD-Infon mukaan otettu tänään kiinni lähes 250 ihmistä.
 Eniten kiinniottoja on tehty Moskovassa. Paljon ihmisiä on otettu kiinni myös Pietarissa, jossa mielenosoituksella ei ollut lupaa.
 Mielenosoituksen päätyttyä joukko ihmisiä lähti kulkemaan kohti presidentinhallinnon rakennusta. Poliisi otti useita kiinni. Yuri Kochetkov / EPA
 Moskovassa poliisi otti kiinni ihmisiä, jotka mielenosoituksen jälkeen lähtivät kulkemaan kohti presidentinhallinnon rakennusta.
 – Putin on varas, mielenosoittajat huusivat.
 Lisää aiheesta:
 Moskovan demokratiaa vaativat mielenosoitukset säikäyttivät viranomaiset – Kovat otteet kertovat Venäjän hallinnon haluttomuudesta uudistuksiin
 Venäjä väittää Deutsche Wellen yllyttäneen Moskovan mielenosoittajia – saksalaismedia kiistää
 Venäjä epäilee oppositiojohtaja Aleksei Navalnyin perustamaa korruptionvastaista säätiötä rahanpesusta

Kymmenet tuhannet vaativat taas rehellisiä vaaleja – Oppositioaktivisti Sobol otettiin kiinni jo ennen Moskovan mielenosoituksen alkamista


Summary: Epstein sai heinäkuussa New Yorkissa syytteet alaikäisiin tyttöihin kohdistuneista seksuaalirikoksista.

Seksuaalirikoksista syytetty amerikkalainen liikemies  Jeffrey Epstein  on tehnyt itsemurhan vankisellissään New Yorkissa, kertovat useat yhdysvaltalaiset tiedotusvälineet.  Viranomaiset kertovat New York Timesille , että Epstein löydettiin kuolleena sellistään lauantaiaamuna.
 66-vuotias Epstein oli aiemmin oikeuden kuultavana. Häntä on epäilty alaikäisten tyttöjen seksuaalisesta hyväksikäytöstä. Hän sai syytteet heinäkuussa  alaikäisten seksikaupasta . Miestä uhkasi jopa 45 vuoden vankeustuomio.
 Epstein yritti viranomaisten mukaan  itsemurhaa jo heinäkuussa . Hänet löydettiin tuolloin tajuttomana sellistään. Epsteinin valvontaa lisättiin tapauksen jälkeen, mutta se oli lopetettu jokin aika sitten.
 Hyvin verkostoitunut hyväksikäyttäjä
 Epstein tuomittiin seksuaalirikoksista jo vuonna 2007. Tuolloin hän tunnusti syyllisyytensä alaikäisten prostituutiota koskeviin rikoksiin ja hänet merkittiin seksuaalirikollisten rekisteriin Floridassa. Vastineena tunnustuksestaan hän sai lievän tuomion ja pystyi jatkamaan työntekoa 13 kuukauden vankeustuomionsa ajan. Epstein maksoi tuolloin alaikäisille uhreilleen korvauksia.
 Vuoden 2007 sopimus johti tänä kesänä Yhdysvaltain työministerin  Alexander Acostan  eroon.Acosta oli syyttäjänä tekemässä Epsteinille lievän tuomion taannutta sopimusta.
 Jeffrey Epstein oli hyvin verkottunut valtaapitävien kanssa. Ennen seksuaalirikostuomiotaan hän liikkui usein muun muassa Yhdysvaltain entisen presidentin  Bill Clintonin , nykyisen presidentin  Donald Trumpin  ja prinssi  Andrew'n  seurassa. Entiset tuttavat ovat ottaneet etäisyyttä Epsteiniin tähän kohdistuneiden rikosepäilyjen myötä.
 Varakasta Epsteinia on kutsuttu yleisesti miljardööriksi, mutta hänen omaisuutensa todellisesta suuruudesta on vain epämääräisiä arvioita.
 Lisää aiheesta:
 Yhdysvaltalaismedia: Monimiljonääri Epstein maksoi hyssyttelyrahaa mahdollisille oikeusjutun todistajille
 Yhdysvaltojen työministeri Acosta eroaa tehtävästään – liikemiehen seksuaalirikossyytteiden lieventäminen painoi liikaa
 Monimiljonääri Epstein sai syytteet seksikaupasta – houkutteli  alaikäisiä seksuaalisiin tekoihin ja maksoi uhreille uusien tyttöjen löytämisestä
 Tunnettu investointipankkiiri Jeffrey Epstein pidätettiin alaikäisten tyttöjen seksikaupasta epäiltynä – tuttavapiirissä Trump ja Clinton

Yhdysvaltalaismedia: Seksuaalirikoksista syytetty liikemies Epstein on tehnyt itsemurhan


Summary: Teatterikesässä vieraileva menestysesitys tekee avointa pilkkaa ihonväriin ja sukupuoleen liitetyistä stereotypioista.

Tässä on nyt päästy todellisten mehiläiskuningattarien kanssa samaan pöytään.
 Nämä naiset eivät pyytele olemistaan anteeksi, he ovat häpeilemättömän äänekkäitä, he nauravat kovaa ja koko ajan.
 Kun yksi aloittaa lauseen, toinen tuplaa vähintään viimeisen sanan. Näillä naisilla on ruumishäpeää, kolonisaatiota ja rasismia koskevaa asiaa, ja he pitävät huolta siitä, että viesti kuullaan.
 Musiikkiohjaaja, DJ ja äänisuunnittelija  Kim “Busty Beatz” Bowers  ja ohjaaja-näyttelijä  Lisa Fa’Alafi  ovat tuoneet maailmalla hurmanneen  Hot Brown Honey  -esityksensä ensimmäistä kertaa Suomeen.
 – Tässähän on kyse maailmanpölytyskiertueesta. Me olemme jo viisi vuotta raahanneet ryhmämme jäsenten lapsia maasta ja kaupungista toiseen levittäen sanomaamme:  decolonize and moisturize  – pura siirtomaavalta ja kosteuta, täsmentää Fa’Alafi.
 – Kyllä, itsestä huolen pitäminen on tärkeää, säestää Bowers.
 Hot Brown Honeyn  kantavat voimat ovat tehneet yhdessä teatteria, kabareeta ja yhteisötaidetta lähes 20 vuotta. Koko sinä aikana he eivät nähneet kaltaisiaan ruskeita kasvoja oikein missään – paitsi vaihtoehtofestivaaleilla ja etnotapahtumissa.
 – Meidän piti sitten itse kirjoittaa tilaa itsellemme, kertoa itse omat tarinamme, sanoo Fa’Alafi.
 – Australia on maahanmuuttajien maa ja alkuperäiskansalta varastettu maa, joka on kokenut useita muuttoaaltoja. Silti esimerkiksi televisiossa tai tärkeimmillä näyttämöillä ei ole näkynyt ketään, joka näyttäisi meiltä.
 Eteläafrikkalaistaustainen Bowers nyökkäilee, nauraa taas ja huiskii kohti Fa’Alafia.
 – Tuntuu edelleen olevan monelle yllätys, että australialainen voi näyttää meiltä.
 Esityksen naiset ovat Australian jokaiselta kolkalta ja heillä kaikilla on erilainen etninen tausta. Fa'Alafi ja Bowers ovat tutustuneet heihin lukuisilla vaihtoehtofestivaaleilla, joilla esiintyy muitakin kuin valkoisia ihmisiä. Dylan Evans
 Nauru on hyvä ase
 Briefs Factory, eli Pikkaritehdas -nimellä kulkeva ryhmä aloitti  Hot Brown Honeyn  esitykset vaihtoehtoteatteriporukoissa runsaat viisi vuotta sitten. Alkuun toiminta muistutti klubi-iltoja, kuvailee Lisa Fa'Alafi.
 – Me harjoittelimme tavallaan liveyleisön edessä. Palkkasimme sen verran kavereita, kun meillä suinkin oli varaa. Yleisö viihtyi ja halusi lisää, tälle oli tilausta.
 Aika pian homma vähän paisui. Lopputuloksena on hiphoppia, ilma-akrobatiaa, burleskia, nykytanssia ja ties mitä yhdistävä anarkistinen, visuaalinen, ja erittäin poliittinen spektaakkeli.
 Hot Brown Honey  juhlii naisen vartaloa, kaiken kokoista, muotoista ja väristä. Takapuolet hytkyvät ja jättirinnat heiluvat, kun esitys rienaa tapaa, jolla naisen ruumista – etenkin ruskean naisen ruumista – on tähän asti katsottu.
 – Tässä on kyse omien vartaloidemme haltuunottamisesta. Kolonisaatiolla on ollut tapana aiheuttaa ruumishäpeää, etenkin jos vartalo on musta tai ruskea. Me emme ole vain piikoja tai seksiobjekteja. Eksotisoivien ja kapeiden mielikuvien kääntäminen toisiksi on ollut haastavaa jopa meille itsellemme, vaikka olemme joutuneet tekemään sitä aina, Fa’Alafi selittää.
 Samoalaisista sukujuuristaan huolimatta Fa’Alafi ei esimerkiksi ole koskaan oikein löytänyt itseään siitä kuvastosta, jota Tyynenmeren saarien naisista tarjoillaan.
 – Mielikuvissa eksoottisten saarten tummat neidot makoilevat vähäpukeisina rannalla tekemässä ei mitään. Se on tietenkin täyttä fantasiaa, jonka me todella haluamme murskata. Me osoitamme, miten hurjia, hauskoja ja lahjakkaita olemme.
 Jätä tukkani rauhaan
 Hot Brown Honey  käy siirtomaavallan kimppuun varsin selväsanaisesti. Se tulee esiin Fa’Alafin mukaan erityisesti tanssikohtauksessa, jossa alkuperäiskansaan kuuluva tanssija  Elena Wangurra  kamppailee häntä tukahduttamaan pyrkivän Australian lipun kanssa.
 – Lippu on tuotu väkipakolla Wangurran kansalle. Hiljentäminen ja syrjintä ovat edelleen todellisuutta alkuperäiskansalle. Esitys kyllä käsittelee kolonisaation vastaista taistelua muutoinkin, mutta ennen kaikkea naurun voimalla.
 Kim Bowers huomauttaa, että  Hot Brown Honeyn  naiset kutsuvat itseään pelleryhmäksi.
 – Nauru, etenkin yhdessä nauraminen, murtaa raja-aitoja. Me käsittelemme todella nihkeitä tilanteita komiikan avulla. Itselleen nauraminen on mahdollisuus muuttaa omaa toimintaa. Kun me laulamme giganttisessa afroperuukissa  Please Don’t Touch My Hair  -kappaletta, sanoma toistetaan niin monta kertaa, että takuulla menee perille.
 Lisa Fa’Alafin mielestä on oireellista, että silloin harvoin kun rodullistettujen ihmisten tarinoita nähdään merkittävillä näyttämöillä, ne ovat usein traumanpurkua tai selviämiskertomuksia.
 – Nekin esitykset ovat tarpeen, mutta me uskomme naurun vapauttavaan voimaan. Me haluamme kutsua ihmiset mukaan juhlaan, me haluamme, että esitys muistuttaa rock-konserttia.
 Bowers nokittaa.
 – Rammstein esiintyy Tampereella samaan aikaan meidän kanssamme. Aiomme pistää paremmaksi!
 Hot Brown Honey tarjoaa myös käytännön neuvoja arkipäivän rasismin, eksotisoinnin ja rodullistamisen vastustamiseen - kuten että toisen tukkaan ei omin luvin kosketa. Kuvassa Ofa Fotu. Dylan Evans
 “Ruskeilla naisilla ei myydä lippuja”
 Vaikka  Hot Brown Honey  on vetänyt täyteen sekä Sydneyn oopperatalon että Lontoon Southbank Centren, Teatterikesän ohjelmistoon kuuluva esiintyminen jännittää.
 Fa’Alafi huomauttaa, että Tampere-talon suuri sali on yksi isoimmista, joissa ryhmä on esiintynyt.
 – Tämä on meidän Beyoncé-hetkemme! Kun esiinnyimme vielä kaikenlaisissa pikkupaikoissa, teimme unelmakartan paikoista, joihin vielä menisimme. Silloin esimerkiksi Sydneyn oopperatalo tuntui aika hurjalta idealta. Nyt se on hoideltu kahteen kertaan.
 Suurten salien ja merkittävien teattereiden ovet eivät tuosta vain lennähtäneet auki. Fa’Alafi toteaa, että ryhmä saa edelleen taistella sen puolesta, että tuotanto kutsutaan vierailulle.
 – Vallalla on ollut se käsitys, että ruskeilla naisilla ei myydä lippuja. Se ajatus tulee edelleen vastaan, vaikka myymme pitkin maailmaa näytöksiä loppuun. Ennakkoluulottomia ihmisiä, jotka näkevät sanomamme tärkeyden, on onneksi koko ajan enemmän. Sellaisia ihmisiä kuten Teatterikesän väki, Fa’Alafi kehuu.
 Briefs Factory haluaa suositulla spektaakkelillaan pönkätä merkittävien taidelaitosten ovia pysyvästi auki myös muille ei-valkoisille lahjakkuuksille. Ryhmällä on käynnissä jo seuraava tuotanto,  Hive City Legacy .
 Hive tarkoittaa mehiläispesää, ja niitä ryhmä aikoo rakentaa ympäri maailmaa. Tavoitteena on vähitellen jonkinlainen raisun rakkauden globaali vallankumous, virnuilee Kim Bowers.
 –  Hot Brown Honey  on meidän tarinamme tavallaan näyttämölle räjäytettynä. Ensimmäinen  Hive City Legacy  on nyt toteutettu Lontoossa, ja siinä kerrotaan paikallisten, rodullistettujen nuorten kanssa heidän tarinoitaan. Seuraava pysäkki on suunnitteilla Vancouveriin.
 – Sitten, kun meillä on mehiläispesiä kaikkialla, järjestämme yht’aikaisen globaalin megaspektaakkelin, Fa’Alafi jatkaa vain puoliksi leikillään.
 Hot Brown Honeyn  jättisuosio on Fa’Alafin mielestä jo tuonut muutoksen suurten taidelaitosten ohjelmistopolitiikkaan. Esityksen menestys on tasannut tietä vastaavankaltaisille ryhmille.
 – Me olemme aina nähneet työmme alustana muille ei-valkoisille naisille. Valkoisen miehen ääni on edelleen se, joka kuuluu kovimmin, mutta uusia ääniä nousee, ja ne vaativat huomiota.
 Hot Brown Honeyn alaotsikko on Fighting the Power Never Tasted So Sweet. Dylan Evans
 Liittolaiset, tervetuloa!
 Valkoisen pohjoismaisen suhteellisen helposti elämässä edenneen etuoikeutettuja korvia kuumottaa.
 Se on tarkoituskin, mutta kaikella rakkaudella. Lisa Fa’Alafi toteaa, että maailmaa pitää käsitellä enemmän sellaisena kuin se on: moniäänisenä, monietnisenä.
 Sitä kaipaa hänen mielestään kasvavassa määrin myös valkoinen yleisö, jonka arkitodellisuus ei vastaa homogeenistä kuvaa, jota valtakulttuuri enimmäkseen yhä tarjoaa.
 – Jos valkoiset katsojat voivat ymmärtää sen, että me törmäämme useampiin esteisiin ja erilaisiin esteisiin kuin he, he joutuvat kohtaamaan etuoikeutensa. Silloin voi tulla ajatelleeksi, miten itse kunkin pienetkin teot voivat muuttaa maailmaa. Yksi tärkeimmistä jutuista  Hot Brown Honeyssa  on se, miten esityksestä puhutaan kavereiden kanssa baarissa sen jälkeen, tai perheen kanssa olohuoneen sohvalla.
 Kim Bowers siteeraa Australian alkuperäiskansaan kuuluvan akateemisen aktivistin ja feministirunoilijan  Lilla Watsonin  sanoja kuvaillessaan  Hot Brown Honeyn  filosofiaa.
 – Jos olet tullut tänne auttamaan minua, tuhlaat aikaasi. Mutta jos olet tullut tänne siksi, että sinun vapautuksesi on sidoksissa minun vapautukseeni, me voimme tehdä työtä yhdessä, sanoo Watson.  Hot Brown Honeyn  tarkoitus on saada katsoja tarkastelemaan tunteitaan, ajatuksiaan ja asenteitaan, ja miettimään, pitäisikö niille tehdä jotain.
 Sen lisäksi tarkoitus on saada ihmiset viihtymään ja tanssimaan. Jos hyvin käy, esiintyjät lietsovat näytöksen päätteeksi katsojat korttelibileiden tunnelmiin. Lopputaputusten jälkeen yleisöä rohkaistaan tanssimaan ja juhlimaan yhdessä esiintyjien kanssa.
 – On ollut häikäisevää, miten meidän tarinamme ovat osoittautuneet maailmalla universaaleiksi ja samaistuttaviksi. Se vetää nöyräksi, miten saamme sen rakkauden takaisin, jota lavalta lähetämme. Radikaali, raju rakkaus on meidän sanomamme, sanoo Bowers.
 Usein esitysten päätteeksi ihmiset tulevat näyttämölle ottamaan selfieitä esiintyjien kanssa, kuvailee Fa’Alafi.
 – Siellä on itketty, on naurettu, ja moni on halunnut jakaa oman tarinansa. Yhteyksiä syntyy. Yksi meidän aihetunnisteistamme sosiaalisessa mediassa on #makenoise, pidä meteliä. Idea ei ole, että vain me mellastamme, vaan että yleisö huomaa, miten iso ääni meistä lähtee yhdessä.
 Ajatus äänekkäistä katujuhlista suomalaisyleisön kanssa Tampere-talossa tuntuu vähän utopistiselta. Suomalaiset eivät ole varsinaisesti tunnettuja letkeinä heittäytyijinä. Lisa Fa’Alafia on varoitettu, mutta hän ei ole kovin huolissaan.
 – Meillä on pari lämmittelytemppua hihassa!
 Hot Brown Honey vierailee Teatterikesän lisäksi Turun Logomossa ja Espoon Kaupunginteatterissa.

Australialainen Hot Brown Honey nauraa valkoista valtaa kumoon: "Pidä mekkalaa, pura siirtomaaherruus ja muista kosteuttaa!"


Summary: Hongkongin erityishallinto kuoppasi luovutuslain, mutta ei sen koommin ole tehnyt mielenosoittajille myönnytyksiä.

Hongkongissa mielenosoitukset jatkuvat nyt jo kolmatta kuukautta, ja lauantaina mieltä on ilmaistu jälleen useilla alueilla. Suuri kokoontuminen jatkuu toista päivää Hongkongin kansainvälisellä lentokentällä, jonne mediatietojen mukaan kerääntyi lauantaina yli 2 000 mielenosoittajaa.
 Viime viikkoina väkivaltaisemmiksi muuttuneet mielenosoitukset vaikuttivat lauantaina päivällä rauhoittuneen. Lentokentällä mielenosoittajat järjestivät hiljaisen mielenosoituksen, jonka aikana he ilmaisivat olevansa hiljennettyjä ja hallinnon tahtoon alistettuja peittämällä silmänsä ja suunsa mustalla kangaskaistaleella.
 Kaupungilla puolestaan ikäihmiset ja perheet lapsineen kokoontuivat osoittamaan mieltään.
 Lauantaina protesteihin osallistui myös lapsiperheitä. Hallintorakennuksen aitaan kiinnitettiin ilmapalloja ja viestejä.  Chan Long Hei / EPA
 Poliisi käytti jälleen kyynelkaasua
 Jännitteitä poliisin ja mielenosoittajien välillä koettiin illansuussa Tai Wain ja Tsim Sha Tsuin alueilla. Kokoontuneet mielenosoittajat kasasivat esteitä autoteille estääkseen liikenteen. Poliisi hajotti joukot kyynelkaasulla.
 Protestit alkoivat alun perin luovutuslakiesityksen vastustuksesta. Esitys olisi mahdollistanut rikoksista epäiltyjen luovutukset Manner-Kiinaan. Luovutuslaki kuopattiin jo kesäkuussa, mutta mielenosoittajat ovat sittemmin vaatineet esimerkiksi Hongkongin laajempaa itsemääräämisoikeutta ja Manner-Kiinaan kallellaan olevan hallintojohtaja  Carrie Lamin  eroa.
 Lam esiintyi jälleen perjantaina periksiantamattomana lehdistön edessä. Hallintojohtaja ei luvannut tehdä myönnytyksiä mielenosoittajille, jotka hänen mukaansa ovat aiheuttaneet vahinkoa Hongkongin rauhalle ja talouselämälle. Myönnytysten sijaan Lam peräänkuulutti väkivallan lopettamista erityishallintoalueella.
 Mielenosoittajat katsovat, että Lam on kyvytön tarjoamaan ratkaisua pattitilanteeseen.
 Kiina aloitti toimensa mielenosoittajia vastaan
 Kiinan lentoviranomainen CAAC listasi perjantaina omia toimiaan, joilla se vastustaa mielenosoituksia. CAAC määräsi hongkongilaislentoyhtiö Cathay Pacificin ilmoittamaan etukäteen Manner-Kiinaan tai sen ilmatilan yli suuntautuvien lentojen henkilökunnan nimet.
 Kiinalaisviranomaisen mukaan "laittomiin mielenosoituksiin" osallistuneiden lentoyhtiön työntekijöiden pääsy Kiinan ilmatilaan estetään.
 Alkuviikolla protestiliikkeen järjestämä lakko perui yli sata Hongkongista lähtevää lentoa. Eniten lentojaan joutui perumaan juuri Cathay.
 Myös Hongkongin viranomaiset ovat pyytäneet tietoja julkisen puolen työntekijöistä, jotka ovat mielenosoitusten aikana poissa töistä.
 Lisää aiheesta:
 Demokratia-aktivistit osoittavat mieltä Hongkongin lentokentällä – "Täällä ei ole mellakoitsijoita, vain tyranniaa"
 Kiina kovisteli Hongkongin mielenosoittajia: "Tulella leikkivät tuhoutuvat"
 Mielenosoittajat sekoittivat aamun ruuhkaliikenteen Hongkongissa – Haukuttu hallintojohtaja: Olemme vaaran partaalla

Hongkongin mielenosoituksiin ilmaantuivat perheet ja ikäihmiset – illansuussa kadut täyttyivät jälleen kyynelkaasusta


Summary: Kaikki palot olivat alueilla, joissa metsäpalovaroitus oli voimassa.

Eri puolilla Suomea paloi lauantaina hehtaareittain maastoa.
 Raahessa Pohjois-Pohjanmaalla latvapalona levinnyttä paloa sammuttamassa on ollut pelastuslaitoksen yksiköitä kaikkiaan kuudelta Jokilaaksojen paloasemalta. Rajavartiolaitoksen helikopteri avustaa sammutustöissä.
 Metsää on pelastuslaitoksen mukaan palanut noin viiden hehtaarin alueelta, mutta palo on saatu rajattua.
 Palomestari  Petri Lehkonen  kertoi lauantai-iltana, että sammutustyöt jatkuvat alueella sunnuntaihin saakka. Paikalla on noin 50 palomiestä, ja vettä paikalle toimittavat maanviljelijät traktoreilla.
 Helikopteri avusti myös Kouvolan Ruokoniemessä hakkuuaukealla syttyneen palon sammutuksessa. Pelastuslaitos sai rajattua noin hehtaarin kokoisen paloalueen, jonka jälkisammutus saatiin päätökseen lauantai-iltana.
 Rovaniemellä Viitavaarassa pelastuslaitos puolestaan sammuttaa noin puolentoista hehtaarin kokoista maastopaloa hakkuuaukealla. Palomestarin mukaan palo on "keskellä metsää", eikä siis uhkaa rakennuksia.
 Myös Heinolassa Päijät-Hämeessä sammutettiin varhain lauantaiaamuna metsäpaloa, joka uhkasi kesämökkejä. Palo saatiin kuitenkin rajattua ja rakennukset pelastettua.
 Ilmatieteen laitoksen metsäpalovaroitus on voimassa koko Suomessa lukuun ottamatta länsirannikkoa, Pohjois-Karjalaa ja pohjoista Itä-Suomea.

Kuivaa maastoa paloi useilla paikkakunnilla


Summary: Ensi yönä länteen saapuu hajanaisia sateita, jotka leviävät päivän mittaan koilliseen.

Lauantaina on päästy nauttimaan lämpimistä säistä pitkin maata. Helleraja eli yli 25,1 astetta on rikottu Hattulassa, Hämeenlinnassa sekä Jämsässä.
 Tänään on ollut vuoden 31. hellepäivä.
 – Tänään on kyllä ollut aurinkoinen ja lämmin päivä kerta kaikkiaan, naurahtaa Ylen meteorologi  Joonas Koskela .
 Maan etelä- ja keskiosissa on oltu 20–25 asteen välillä. Osassa Itä-Suomea sekä Lounais-Lappia ollaan päästy 20 asteen vaiheille.
 Lapissa lämpötilat ovat jääneet tänään 10–15 asteen välille.
 Koskela kertoo, että hellerajat jäävät haaveeksi sunnuntaina, kun ensi yönä lounaasta leviää sateita.
 – Yöllä voi lännessä olla hajanaisia sateita, ja päivän mittaan sateet leviävät koilliseen. Ensimmäisen sadealueen jälkeen lounaaseen kehittyy ukkoskuuroja päivän aikana.
 Joonas Koskela / Yle sää
 Sateisilla alueilla lämpötilat jäävät huomenna alle 20 asteeseen. Aurinkoisilla alueilla ollaan 20 asteen vaiheilla.
 Maanantaina runsaimmat sade- ja ukkoskuurot ovat maan keskivaiheilla.
 – Aivan maan etelärannikolla voi olla poutaista.
 Tiistaina enimmät sateet painottuvat Koskelan mukaan Länsi- ja Pohjois-Suomeen.

Helleraja rikottu tänään kolmella paikkakunnalla – huomenna helteet ovat vain muisto


Yksi ihminen on saanut vammoja moskeijassa Norjassa sattuneessa ampumisessa. Poliisin mukaan ampuminen tapahtui Bærumissa, joka sijaitsee lähellä Osloa.
 Poliisi tiedottaa Twitterissä ottaneensa epäillyn ampujan kiinni. Mikään ei poliisin mukaan viittaa siihen, että osallisia olisi enemmän.
 Poliisin mukaan vammat ovat lieviä, eikä toistaiseksi ole täysin selvää miten ne ovat syntyneet.
 Tapahtumien tarkasta kulusta ja teon motiivista ei ole toistaiseksi tietoa. Poliisi sanoo ampujan olevan nuori valkoihoinen mies ja niin sanottu kantanorjalainen, joka asuu lähellä moskeijaa.
 Poliisi kertoo selvittävänsä nyt epäillyn toimintaa internetissä. Poliisi kertoi lauantai-iltana pitämässään tiedotustilaisuudessa olleensa epäillyn kanssa tekemisissä aiemminkin, mutta tällä ei ole rikollista taustaa.
 Poliisi ei vahvista tietoa ampujan kypärästä ja univormusta
 Moskeijan edustajan mukaan ampujalla oli päässään kypärä ja yllään univormu, mutta poliisi ei vahvista  Budstikka-lehden kertomia tietoja .  VG-lehden haastatteleman silminnäkijän mukaan  moskeijasta kuului kaksi tai kolme laukausta.
 Poliisi  kertoo Norjan yleisradioyhtiölle NRK:lle , että ampuja oli jo taltutettu poliisin saapuessa paikalle. Paikalta löytyi poliisin mukaan useita aseita.
 Aftenposten-lehden mukaan  moskeijassa järjestettiin tänään rukoushetki, johon osallistui pieni joukko ihmisiä. Suurin osa heistä oli ehtinyt ampujan tullessa jo poistua paikalta.
 Huomenna moskeijassa järjestetään id-juhla, johon odotetaan satoja osanottajia.

Moskeijassa ammuttiin Norjassa – Poliisi: Kiinni otettu ampuja nuori kantanorjalainen


Summary: Kun perikunta ei päässyt 110-vuotiaan talon kohtalosta yksimielisyyteen, päätti suutarimestarin lapsenlapsi ostaa koko talon itselleen.

– Lasku. 13 paria lapikkaita ja 30 paria lastenkenkiä. Maksettu 30.10.1916.
 Jaana Kinnunen  selaa jugendtalon takapihalla vanhoja kuitteja. Ne lepäävät pahvilaatikossa, johon kuitit ovat päätyneet takana olevan Kinnusen talon vintiltä satojen pölyisten tavaroiden seasta.
 Vetoisa vintti piti jo tänä kesänä eristää, mutta siitä ei tullut mitään.
 – Näitä aarteita löytyy edelleen. Vintin eristämisestä ei olisi tullut mitään, koska vanhat tavarat olisivat jääneet sinne purujen alle. Pakkohan ne on pelastaa, kertoo Jaana Kinnunen.
 Jaana Kinnusen voisi nimetä pelastajaksi. Reilu vuosi sitten hän osti Lappeenrannan keskustasta 110-vuotiaan Kinnusen talon, jonka kohtaloksi oli koitumassa rapistuminen ja jopa päätyminen maan tasalle.
 Alun perin Kinnusen talossa oli alun perin useita torneja, mutta vain kaksi on jäljellä.  Petri Kivimäki/Yle
 Mummon koti
 Jaana Kinnusen puhe vilahtaa vähän väliä 1960-luvulle, jolloin hän pikkutyttönä juoksenteli samalla takapihalla.
 – Kyllähän talon ostamisessa lisäpointtina oli, että tämä on minun mummola. Tähän liittyy niin paljon muistoja ja tunteita.
 Usein hän oli mummon luona yökylässä. Mummo asui päätyasunnossa. Sinne vie erillinen portaikko, joka Jaana Kinnusen mukaan nyt näyttää ulkoapäin hökötykseltä.
 – Noita portaita pitkin kävelin mummon luota pihan poikki ja sain mennä kylään talon toisessa päädyssä asuneen rouvan kotiin. Hänellä oli kirjahyllyllä tosi hienoja koriste-esineitä, joita ihailin.
 Mummon asuntoon johtavan portaikon ovi avautuu. Punaisen puuoven takana on vanha punainen käsilaukku täynnä papiljotteja.
 – Jaha. Joltain jäänyt tämmöinen tähän, naurahtaa Kinnunen.
 Hän kävelee portaita ylös ja ihailee kuluneita portaita.
 Joku oli jättänyt tänne papiljottinsa.  Petri Kivimäki/Yle
 Kaksikerroksinen Kinnusen talo seisoo jylhänä aivan Lappeenrannan keskustassa. L-kirjaimen muotoinen rakennus on Snellmaninkadun puolelta leveydeltään noin 40 metriä ja Valtakadun puolelta noin 35 metriä.
 Talo näyttää kauempaa katsottuna olevan elämänsä kunnossa.
 Viimeistään takapihalla huomaa, että näin ei ole. Ruosteiset rännit olisi pitänyt uusia jo ajat sitten. Sieltä täältä pilkottaa lautoja ja seinä huutaa maalia. Ikkunoiden puitteet näyttävät luurangoilta.
 Kun Lappeenrannassa alkoi kiiriä huhu, että Kinnusen perikunnalla olisi halu purkaa talo, alkoi hurja vastarintaliike: “Lappeenrannan kauneinta taloa ei saa purkaa”.
 Köyhästä kisällistä arvostettu suutarimestari
 Jaana Kinnusen isoisä Pekka Kinnunen syntyi Kerimäellä vuonna 1871. Hän muutti 16-vuotiaana Lappeenrantaan ja aloitti valmistaa jalkineita. Hiljalleen Kinnusen kenkäpaja laajeni jopa 200 työntekijän kenkätehtaaksi.
 Niinpä Pekka Kinnunen rakennutti Lappeenrannan keskustaan talon, jonka katutasoon tuli kenkätehdas ja liikehuoneistoja sekä yläkertaan asuntoja.
 Pekka Roihan suunnittelema talo valmistui vuonna 1909. Aihetta juhlaan oli paitsi uuden tehtaan valmistumisen takia myös siksi, että Pekka Kinnusen suunnittelemat naisten varsikengät olivat samana vuonna voittaneet kultamitalin Pariisin maailmannäyttelyssä.
 Suutarimestari Pekka Kinnusen tehtaan valmistamat kullanvärisen kengät 1900-luvun alkupuolelta.  Lappeenrannan museot
 Aikaa myöten kenkien valmistaminen loppui, ja jäljelle jäi kenkäkauppa. Niiden jälkeen talon kivijalan myymälöissä on vuosikymmenten aikana ollut koko suomalaisen kaupankäynnin kirjo. On ollut leipomoa, lastenvaateliikettä, kahvilaa, kultasepänliikettä, valokuvaamoa, osto- ja myyntiliikettä, matkatoimistoa ja jopa autojen varaosaliike.
 Kalliit remontit odottivat
 Alusta lähtien Kinnusen talo on ollut Kinnusen suvun omistuksessa. Lopulta perikunnan jäseniä alkoi olla eri puolilla Suomea, ja heillä kosketuspinta taloon tuli hataraksi. Kaikki eivät olleet edes käyneet koko talossa.
 Osa perikunnasta kertoi haluavansa purkaa talon ja rakentaa tilalle uuden. Talo oli jäänyt Lappeenrannan asemakaavassa ilman suojelumerkintää.
 Ennen talvea Jaana Kinnunen haluaisi uusia vielä kaikki ikkunat.  Kalle Purhonen / Yle
 Toisaalta taloon olisi pitänyt tehdä mittava ja kallis remontti, eivätkä kaikki perikunnan jäsenet olleet halukkaita laittamaan siihen rahojaan.
 Viereisen tontin omistaja  Ilpo Niemi  lisäsi vettä myllyyn  Etelä-Saimaan haastattelussa 26.10.2016 .
 – Jos tuo homeinen mökki jää tuohon pystyyn lahoamaan, niin se sotkee koko korttelin kehittämisen. Ei kukaan mitään lättänöitä rupea rakentamaan.
 Kaupat syntyivät
 Jaana Kinnunen oli yksi harvoista perikunnan jäsenistä, jotka kannattivat talon ehostamista. Hän halusi pitää rakennuksen Lappeenrannan kauneimpana rakennuksena.
 – Minun päähäni ei mahdu sellainen ajatus, että tämä purettaisiin. Se olisi silkkaa hulluutta, kertoo Kinnunen.
 Lopulta reilu vuosi sitten kaikki palaset loksahtivat paikoilleen. Kaupunkilaisille kerrottiin, että Jaana Kinnunen oli ostanut koko talon itselleen. Myyjinä olivat Kinnusen talon perikunnan jäsenet, joita on yhteensä 18.
 Jugendtaloksi rakennuksen hahmottaa muun muassa kulmatornista, koristeilluista sisäänkäynneistä ja julkisivun mehiläiskoristeesta ja luonnonkivikoristeista. Kalle Purhonen / Yle
 Kauppojen hieromiseen kului kaksi vuotta. Ihmiset asuivat eri puolilla Suomea. Jo heidän saaminen yhtä aikaa samaan paikkaan edes valtakirjalla oli oma urakkansa.
 Nyt hänen hartain toiveensa talon säilyttämisestä oli toteutunut.
 – Minä rakastan vanhoja taloja, kertoo Kinnunen.
 Kunnostus alkoi
 Yhdellä silmäyksellä näkee, että talon kunnostaminen ja kunnossa pitäminen vaatii aikaa, rahaa, kärsivällisyyttä ja osaamista. Jos Jaana Kinnunen olisi rakennusalan ammattilainen, kaikki olisi paljon helpompaa.
 – Olen ammatiltani perheterapeutti. Olen itse joutunut opettelemaan kaiken.
 Hänen työpaikkansa on Turussa, mutta Lappeenranta on edelleen hänen kotikaupunkinsa. Lähes joka perjantai hän hyppää Turussa junaan ja saapuu talonsa luokse.
 – Turussakin asun 1800-luvulla rakennetussa talossa.
 Vaikka Kinnusen talon ulkorännit ovat edelleen rempallaan, rappaus korjaamatta ja laudat törröttävät, on talon sisällä moni asia edistynyt.
 Kymmenisen vuotta sitten Kinnusen taloon on tehty julkisivuremontti. Se koski vain kadulle näkyvää talon osaa, mutta ei takapihan puolta. Kalle Purhonen / Yle
 Vuoden aikana on uusittu viemäri- ja vesijohtoja. Kaksi huonossa kunnossa ollutta asuntoa on remontoitu kauttaaltaan. Niistä toinen oli aiemmin varastona ja toisessa oli pahvit ikkunoissa.
 Kinnunen harmittelee kunnostamisen hitautta.
 – Yritimme ensi löytää sopivan kokoista vanhaa ikkunaa koko Suomesta. Samankokoista ei löytynyt mistään. Ikkunat piti teetättää.
 Talon yksi rappukäytävistä on jo maalattu ja pystyuunit eli kakluunit yhtä lukuun ottamatta kunnostettu.
 Menneisyys puskee silmille
 Jyrkät ja kapeat puuportaat johdattavat Kinnusen talon valtavan isolle vintille. 110 vuodessa sinne oli tuotu valtavat määrät tavaraa, mutta vain vähän viety pois.
 – Museon ihmiset ovat varmistaneet, ettei mitään ainutlaatuista joudu hävitykseen.
 Vintiltä on viety talteen laatikkokaupalla vanhoja sanomalehtiä, valokuvia ja esineitä.
 Lattialla viruu edelleen kengänpohjien malleja muistuttamassa talon alkuperäisestä tarkoituksesta.
 – Isäni kertoi, että hänen nuoruudessaan kenkien lestejä oli poltettu uunissa. Ne olivat olleet hyvä lämmitykseen, naurahtaa Jaana Kinnunen.
 Vintillä on vielä muistoja talon alkuperäisestä käytöstä.  Kalle Purhonen / Yle
 Ihmeellistä oli, kun yhdessä nurkassa oli iso pino vaaleanpunaisia postiennakko-osoituksia vuodelta 1917. Ne olivat matkalla Helsingistä Turkuun tai Helsingistä Kuopioon, mutta ei Lappeenrantaan.
 – Yksi niistä oli muun muassa Minna Canthin tyttärelle, kertoo Jaana Kinnunen.
 Postiennakko-osoitukset on kerätty talteen.
 – Kukaan ei ole keksinyt, miksi ne ovat olleet täällä.
 Seitsemän perheen koti
 Kinnusen talo on niin keskellä kaupunkia: torille noin 100 metriä ja satamaan alle puoli kilometriä.
 Talossa on koti seitsemälle perheelle.
 Silloin harvoin kun Kinnusen talosta asunto vapautuu, on tulijoita riittämiin. Vastikään yksi huoneisto vapautui ja Jaana Kinnunen laittoi siitä ilmoituksen Kinnusen talon Facebook-sivuille. Toistakymmentä perhettä tuli huoneistoa katsomaan.
 – Kovasti harmitti, kun heitä ei voinut kaikkia ottaa asumaan. Olisivat olleet tosi sopivia, harmittelee Kinnunen.
 Myös katutason liikehuoneistoista kaikki on vuokrattu. Siellä ovat ravintola, antikvariaatti, valokuvaamo, vaateliike ja taideliike.
 Lappeenrannan valokuvaamo on ollut Kinnusen talossa vuokralaisena 25 vuotta.  Kalle Purhonen / Yle
 Muurari on nyt laskenut, että rakennuksessa on aikoinaan ollut 35 kaakeliuunia. Niillä talo alkuvuosina lämmitettiin. Myöhemmin ne on korvattu vesikiertopattereilla ja öljylämmityksellä.
 – Nyt uuneja on enää seitsemän. Harmillista, että muut uunit on aikoinaan purettu, mutta ollaan tyytyväisiä, että edes ne ovat säilyneet, sanoo Jaana Kinnunen.
 Jäljellä olevat kaakeliuunit ovat alkuperäisiä ja hienosti jugendtyyliin koristeltuja. Vuosikausia ne olivat käyttämättöminä.
 – Muurari ihmetteli, että kun ei uuni vedä millään. Lopulta sieltä löytyi vanha naakanpesä. Se poistettiin. Nyt kaikki uunit ovat käyttökelpoisia.
 Jäljellä olevat kaakeliuunit on nyt saatu kaikki kuntoon.  Petri Kivimäki/Yle
 Jaana Kinnunen oli varma, että remontti tuo mukanaan yllätyksiä. Sellaisilta on ainakin toistaiseksi vältytty.
 Saattoikin olla jopa talon pelastus, että talolle ei ole kaikkia tarvittavia korjauksia tehty.
 – Mitään hometta tai sellaista ei ole tullut vastaan. Tähän taloon ei ole koskaan käytetty muovia. Tätä ei ole korjattu 1970-luvulla, kun ei vielä oikein tiedetty muovin huonoja puolia.
 Salainen talo avautuu
 Jaana Kinnunen liikkuu talonsa sisäpihalla hymyssä suin. Uskonpuute ei iske, sillä kaikki tulee aikanaan valmiiksi.
 Seuraavana on vuorossa sisäpihan ulkoikkunoiden kunnostus. Sisäpihan seinustan rappaus ja korjaaminen alkaa Jaana Kinnusen mukaan pian, samoin kuin ullakon eristäminen.
 Kinnusen talo on kaunis maamerkki Lappeenrannassa, ja sellaisena Jaana Kinnunen haluaa sen pitää. Siitäkin huolimatta, että se vaatii paksua lompakkoa.
 – Kyllähän tähän kaikki rahat menevät, eivätkä riitäkään, hän huokaisee.
 Hatun puhdistuksesta on Pekka Kinnunen veloittanut herra Mielikäiseltä 5 markkaa 6.11.1916.  Kalle Purhonen / Yle
 Ennen kuin hän osti Kinnusen talon itselleen, oli se kaupunkilaisille tuntematon ja ehkä salaperäinenkin rakennus. Jotta salamyhkäisyys häviäisi, on Jaana Kinnunen kutsunut kaupunkilaisia tutustumaan.
 – Joulun alla kun pidimme joulutapahtumaa, oli täällä tuhat ihmistä. Se yllätti kaikki, mutta kertoo siitä, että ihmisillä oli kova halu päästä katsomaan Kinnusen taloa.
 Lauantaina 24.8. Jaana Kinnunen pitää talon 110-vuotissyntymäpäivät. Hän ja Meijän piha – Kinnusen talon kannatusyhdistys ovat kutsuneet kaikki kaupunkilaiset ensin juhlakulkueeseen ja sen jälkeen illanviettoon Kinnusen talon takapihalle.
 – Tänne katetaan pöydät 200 ihmiselle. Siitä tulee hieno juhla, riemuitsee Jaana Kinnunen.
 Kinnusen talolla ei edelleenkään ole asemakaavassa suojelumerkintää. Suunnittelua ohjaavassa osayleiskaavassa se on, ja merkintä päätynee jossain vaiheessa myös asemakaavaan.
 Jaana Kinnusen mukaan kaupunkilaisten ei kuitenkaan tarvitse huolestua, vaikka suojelumerkintä puuttuu.
 – Voi olla minä suojelen mummolaa enemmän kuin mitä laki määrää, naurahtaa Kinnunen.
 110-vuotias Kinnusen talo jää Lappeenrantaan.  Kalle Purhonen / Yle

"Kaikki rahat menevät, eivätkä riitäkään" – nainen laittoi kaiken likoon ja pelasti upean jugendtalon, joka oli jätetty rapistumaan keskelle kaupunkia